text:
BAFSA BA A BOTŠIŠA
Nka Hlalosa Bjang Ditumelo tša ka ka Thobalano?
“O re ga se wa ka wa robala le motho?”
Ge e ba o nyaka go araba ka ee, na o be o ka nyaka go nea karabo yeo ka sebete? Sehlogo se se tla go thuša!
Go ba gona, go robala le motho ga se tsela e nnoši ya tša thobalano. Ba bangwe ba ka bolela gore ga se ba ka ba robala le motho ka ge ba sa ka ba tsena le motho mpeteng—gaešita le ge ba ile ba dira dilo tše dingwe.
Ka mohlala, lentšu “thobalano” le ka šupa go go hupa ditho tša pelego, go tsenya setho sa bonna ka morago goba go tsoša ditho tša pelego tša motho yo mongwe.
Therešo e sa fetogego: Batho bao ba kilego ba ba le thobalano—go akaretša go hupa ditho tša pelego, go tsenya setho sa bonna ka morago goba go tsoša ditho tša pelego tša motho yo mongwe—ba ka se bolele gore bona ga se ba ka ba ba le thobalano.
Beibele e re’ng ka thobalano?
Beibele e bolela gore thobalano e swanetše go dirwa feela ke monna le mosadi bao ba nyalanego. (Diema 5:18) Ka gona, motho yo a nyakago go thabiša Modimo ga se a swanela go robala le motho yo mongwe go fihlela ge a nyetše.—1 Bathesalonika 4:3-5.
Ba bangwe ba re pono yeo ya Beibele e tšwile fešeneng gomme e ka se šome mehleng ye ya rena. Eupša o se lebale gore mehla ye ya rena e tletše tlhalo, boimana bjo bo sa nyakegego le malwetši ao a fetelago ka thobalano. Ruri mehla ye ya rena e ka se nee keletšo le ge le efe e kaone ka boitshwaro!—1 Johane 2:15-17.
Ge ruri o ka theetša melao ya boitshwaro ya Beibele, o tla lemoga gore e a kwagala. Ka mohlala, a re re motho o go nea diranta tše 10 000 e le mpho. Na o ka foša tšhelete yeo o le ka godimo ga ntlo gore motho yo mongwe le yo mongwe yoo a fetago a e tope?
Go bjalo ge go tliwa tabeng ya thobalano. Sierra wa nywaga e 14 o re: “Ga ke nyake go lahlegelwa ke bokgarebe bja ka go motho yoo mohlomongwe nka se mo gopolego mengwaga e mmalwa go tloga ga bjale.” Tammy wa nywaga e 17, le yena o dumelelana le seo. O re: “Thobalano ke mpho e bohlokwa yeo e sa swanelwago go gatwa ka maoto.
Therešo e sa fetogego: Beibele e beetše bao ba sego ba hlwa ba nyala goba go nyalwa molao wa gore ba se dire thobalano e bile ba dule ba hlwekile.—1 Bakorinthe 6:18; 7:8, 9.
Wena o dumela eng?
Na o dumela gore pono ya Beibele ka thobalano e a kwagala goba e a gatelela?
Na o dumela gore ga go phošo ge batho ba babedi bao ba rego ba a ratana ba ka ba le thobalano le ge ba sa nyalana?
Ka morago ga go naganišiša ka taba ye, bafsa ba bantši ba ile ba phetha ka gore go dula ba sa tsenela thobalano le go itshwara ke phetho e kaonekaone. Ga ba itsholele phetho yeo goba go ikwa eka ba fetwa ke monate. Ela hloko seo ba bangwe ba bona ba se boletšego:
“Ke thabela gore ke sa le kgarebe! Ke bona go le kaone go phema bohloko bja monagano, bja mmele le bja maikwelo bjoo bo tlišwago ke go tsenela thobalano pele ga nako.”—Emily.
“Ke thabela gore ga go motho yoo nkilego ka ratana le yena yoo ga bjale re kgaoganego mola re kile ra robala mmogo, e bile ke thabela gore ke tloga ke kgodišegile gore ga ke na malwetši ao a fetelago ka thobalano.”—Elaine.
“Ke kwele banenyana ba bangwe ba dithaka tša ka ba bolela gore ba itsholela gore ba ile ba ba le thobalano gomme ba re ba duma gore nkabe ba ile ba leta, ga ke nyake go ipona ke dirile phošo e swanago le ya bona.”—Vera.
“Ke bone batho ba bantši ba kwele bohloko kudu ka ge ba ile ba robala le batho ba bangwe goba ka ge ba ile ba ratana le batho ba bantši. Go ya ka nna, seo ke go itšhulafaletša bophelo.”—Deanne.
Therešo e sa fetogego: O swanetše go tseba seo o se dumelago pele o gatelelwa goba o lekwa gore o be le thobalano.—Jakobo 1:14, 15.
O ka hlalosetša bjang ba bangwe ditumelo tša gago?
O swanetše go re’ng ge motho yo mongwe a go botšiša seo o se dumelago ka thobalano? Gantši go ithekgile ka maemo.
“Ge motho yo mongwe a ka nkwera e le feela go nkweša bohloko, nka se fo ema ka mo lebelela. Nka re: ‘Ga se taba ya gago,’ ke moka ka sepela.”—Corinne.
“Go a nyamiša gore batho ba bangwe kua sekolong ba fo nyaka go kweša ba bangwe bohloko ba re ba a ithabiša. Ge le nna ba ka mpotšiša ka wona morero woo, nka fo ikhomolela.”—David.
Na o be o tseba? Ka dinako tše dingwe Jesu o be a ‘araba’ batlaiši ba gagwe ka go fo ikhomolela.—Mateo 26:62, 63.
Eupša go thwe’ng ge e ba motho yoo a go botšišago a tloga a nyaka go tseba? Ge e ba o nagana gore motho yoo a ka ba a hlompha Beibele, o ka mmalela temana e bjalo ka 1 Bakorinthe 6:18, yeo e rego motho yo a tsenelago thobalano pele ga nako o direla mmele wa gagwe sebe, goba o a o gobatša.
Go sa šetšwe gore o thoma ka go diriša Beibele goba go se bjalo, o swanetše go tiiša ka ganong. O se lebale gore o na le tokelo ya go ikgantšha ka kgetho ya gago ya go dula o hlwekile boitshwarong.—1 Petro 3:16.
“Go araba ka kgodišego go bontšha gore ga o belaele ditumelo tša gago le gore o dira seo o se dirago ka gobane se lokile, e sego feela ka gobane o boditšwe gore o dire bjalo.”—Jill.
Therešo e sa fetogego: Ge e ba o kgodišegile ka boemo bja gago ka ditaba tša thobalano, o tla kgona go hlalosetša ba bangwe. O ka makatšwa ke tsela yeo ba ka go arabago ka yona. Melinda wa nywaga e 21 o re: “Batho bao ke šomago le bona ba ntheta ka ge ke sa le kgarebe. Ga ba bone seo e le bothata. Ba se tšea e le leswao la gore ke na le boitshwaro le mekgwa e mebotse.”
Temošo! Ge e ba o nyaka thušo ka go tiiša kgodišego ya gago ka thobalano, taonelouta letlakala la go itekola le le rego: “Kamoo o ka Hlalosago Ditumelo tša Gago ka Thobalano.” Le gona, bona puku ya Dipotšišo tša Bafsa le Dikarabo tše Šomago.
Kgaolo 24 ya Bolumo 1 e na le sehlogo se se rego: “Na Thobalano e tla Kaonefatša Tswalano ya Rena?”
Kgaolo 5 ya Bolumo 2 e na le sehlogo se se rego: “Ke ka Baka La’ng o sa Swanela go ba le Thobalano Pele ga Lenyalo?”
“Ke kgahlwa ke tsela yeo puku ya ‘Dipotšišo tša Bafsa’ e beago ditaba ka gona. Ka mohlala, letlakala 187 la Bolumo 1 le hlalosa kamoo go ba le thobalano pele ga lenyalo go swanago le go fa motho pheta ya gago ya go tura mahala. Go bjalo ka go ithekiša ka tšhelete ya tlase. Letlakala 177 le bontšha gore go ba le thobalano pele ga lenyalo go swana le go tšea seswantšho se sebotse gomme wa se dira mmete wa mojako. Sa go nkgahla kudu ke seo se lego go letlakala 54 la Bolumo 2. Mantšu a lego seswantšhong sa letlakala leo a re: ‘Go ba le thobalano pele ga lenyalo go swana le go bula mpho pele o ka e newa.’ Go swana le go utswa selo sa motho yo mongwe—e lego molekane wa gago wa ka moso.”—Victoria.


c: text/html

text:
Na Beibele e Thibela go ba le Thobalano?
Karabo ya Beibele
Go e na le go thibela go ba le thobalano, Beibele e bontšha gore thobalano ke mpho e tšwago go Modimo yeo a e neilego batho bao ba nyetšego. O bopile batho e le “yo motona le yo motshadi” le go lebelela seo a se dirilego e le “se sebotse kudu.” (Genesi 1:27, 31) Ge a be a nyadiša monna le mosadi wa pele, o itše: “E tla ba nama e tee.” (Genesi 2:24) Tswalano ye e be e akaretša lethabo leo le tlišwago ke thobalano gotee le maikwelo a tseneletšego a lerato.
Beibele e hlalosa lethabo leo monna a bago le lona lenyalong ka mantšu a a rego: “O thabe le mosadi wa bofseng bja gago .... Anke matswele a gagwe a go kgotsofatše ka mehla gomme o dule o thabišwa ke lerato la gagwe.” (Diema 5:18, 19) Modimo o rerile le gore mosadi a thabele thobalano. Beibele e re: “Banna le basadi ba swanetše go kgotsofatša dikganyogo tša bona tša thobalano.”—1 Bakorinthe 7:3, God’s Word Bible.
Mellwane ya mabapi le go ba le thobalano
Modimo o rulagantše gore thobalano e be feela ya batho bao ba nyalanego, ka ge go bontšhitšwe go Baheberu 13:4 yeo e rego: “Lenyalo a le hlomphege go bohle gomme malao a lenyalo a se be le ditšhila, gobane Modimo o tla ahlola diotswa le dihlotlolo.” Banyalani ba swanetše go botegelana le go phelela tlemo ya bona. Ba thaba kudu ge ba phema go ikgotsofatša ka tsela ya boithati eupša ba diriša molao wa motheo wa Beibele o rego: “Go na le lethabo le legolo go neeng go feta go amogeleng.”—Ditiro 20:35.

robotstxt: allowed

filter: keep


text:
Modiro wa Dihlatse tša Jehofa o Thekgwa Bjang ka tša Ditšhelete?
Modiro wa rena wa boboledi o thekgwa kudu ka ditšhelete ke meneelo ya boithatelo yeo e tšwago go Dihlatse tša Jehofa. Dibokeng tša rena ga go ntšhiwe dikoleke, le gona ga se gwa letelwa gore ditho tša phuthego di ntšhe karolo ya lesome. (Mateo 10:7, 8) Go e na le moo, mafelong a rena a diboka go na le mapokisi a meneelo e le gore ge e ba motho a kganyoga go neela a ka dira bjalo. Ga go bolelwe maina a bao ba ntšhago meneelo.
Lebaka le lengwe la gore re kgone go hlokomela ditšhelete tša rena gabotse ke gore ga re na baruti bao ba lefšago. Go oketša moo, Dihlatse ga di lefše gore di ye ka ntlo le ntlo le gona mafelo a rena a borapedi ga se a mabaibai.
Meneelo le ge e le efe yeo e romelwago diofising tša makala a Dihlatse tša Jehofa e dirišetšwa go thuša bao ba wetšwego ke dikotsi tša tlhago, go hlokomela baromiwa ba rena le badiredi ba basepedi, go thuša go aga mafelo a rena a borapedi dinageng tšeo di diilago le go gatiša Dibeibele le dikgatišo tše dingwe tša Bokriste gotee le go di romela mafelong a mangwe.
Motho yo mongwe le yo mongwe o dira phetho ya ge e ba a nyaka go ntšha moneelo wa go lefelela ditshenyagalelo tša lefelong la gabo, tša modiro wa rena wa lefaseng ka bophara goba ka bobedi. Ka mehla phuthego e nngwe le e nngwe e nea ditho tša yona pego ya ditšhelete.


text:
Na Dihlatse tša Jehofa ke Sehlotswana sa Bodumedi?
Aowa, Dihlatse tša Jehofa ga se sehlotswana sa bodumedi. Go e na le moo, re Bakriste bao ba katanelago go latela mohlala wa Jesu Kriste le go phela ka go dumelelana le dithuto tša gagwe.
Sehlotswana sa bodumedi ke eng?
Batho ba kwešiša lentšu “sehlotswana” goba cult ka ditsela tša go se swane. Lega go le bjalo, ela hloko dilo tše pedi tšeo go naganwago kudu ka tšona ka dihlotswana tša bodumedi le lebaka leo dilo tšeo di sa šomego go rena.
Ba bangwe ba bona eka sehlotswana sa bodumedi ke bodumedi bjo bofsa goba bjoo bo sa tlwaelegago. Dihlatse tša Jehofa ga se tša hlama bodumedi bjo bofsa. Go e na le moo, borapedi bja rena bo swana le bja Bakriste ba lekgolong la pele la nywaga, bao mehlala le dithuto tša bona di ngwadilwego ka Beibeleng. (2 Timotheo 3:16, 17) Re dumela gore Mangwalo a Makgethwa ke ona a swanetšego go laola borapedi bjoo batho ba rego bo tlwaelegile.
Bangwe ba lebelela sehlotswana sa bodumedi e le bodumedi bjo kotsi bjoo bo nago le motho yo a bo etilego pele. Dihlatse tša Jehofa ga di dumele gore motho e swanetše go ba moetapele wa tšona. Go e na le moo, re kgomarela mokgwa woo Jesu a o beetšego balatedi ba gagwe ge a be a re: “Moetapele wa lena ke o tee, Kriste.”—Mateo 23:10.
Go e na le gore Dihlatse tša Jehofa e be sehlotswana sa bodumedi, bodumedi bja tšona bo hola ditho tša bjona le bohle setšhabeng. Ka mohlala, bodiredi bja rena bo thušitše batho ba bantši go kgaotša go dira dilo tše kotsi, tše bjalo ka go diriša dihlaretagi le bjala gampe. Go oketša moo, re na le diklase tša go ithuta lefaseng ka bophara go thuša batho ba dikete go ithuta go bala le go ngwala. E bile re thuša batho ge ba hlagetšwe ke dikotsi. Re šoma ka thata gore re thuše ba bangwe, go etša ge Jesu a laetše balatedi ba gagwe gore ba dire bjalo.—Mateo 5:13-16.


text:
Na Mmušo wa Modimo o ka Pelong ya Motho?
Karabo ya Beibele
Aowa, Mmušo wa Modimo ga se boemo bjo bo lego ka dipelong tša Bakriste. * Beibele e hlalosa lefelo la kgonthe la wona ka go o bitša gore ke “Mmušo wa magodimo.” (Mateo 4:17) Ela hloko kamoo Beibele e bontšhago gore mmušo wo ke yona pušo ya kgonthe yeo e bušago e le legodimong.
Mmušo wa Modimo o na le babuši, balata, melao le tshwanelo ya go dira gore thato ya Modimo e dirwe legodimong le lefaseng.—Mateo 6:10; Kutollo 5:10.
Mmušo wa Modimo goba pušo ya gagwe o tla buša “batho ba merafo, ditšhaba le maleme ka moka” a lefase. (Daniele 7:13, 14) Mmušo wo o laolwa ke Modimo ka go lebanya, e sego balata ba wona.—Psalme 2:4-6; Jesaya 9:7.
Jesu o boditše baapostola ba gagwe ba botegago gore ba be ba tla buša le yena Mmušong wa magodimo gore ba “dule didulong tša bogoši.”—Luka 22:28, 30.
Mmušo woo o na le manaba, ao o tlago go a fediša.—Psalme 2:1, 2, 8, 9; 110:1, 2; 1 Bakorinthe 15:25, 26.
Beibele ga e rute gore Mmušo wa magodimo o ka pelong ka kgopolo ya gore o buša ka gare ga pelo ya motho. Lega go le bjalo, e bontšha gore “lentšu la Mmušo” goba “ditaba tše tše dibotse tša Mmušo” di ka kgoma e bile di swanetše go kgoma dipelo tša rena.—Mateo 13:19; 24:14.
Polelwana e rego “Mmušo wa Modimo o gare ga lena” e bolela’ng?
Batho ba bangwe ba ile ba gakantšhwa ke lefelo leo Mmušo wo o lego go lona ka baka la tsela yeo Luka 17:21 e fetoletšwego ka yona diphetolelong tše dingwe tša Beibele. Ka mohlala, Beibele ya Sepedi e re “mmušô wa Modimo o ka mo teng xa lena.” E le gore re kwešiše temana ye ka tsela ya maleba, re swanetše go hlahloba mantšu a dikologilego taba ye.
Jesu o be a bolela le Bafarisei, e lego sehlopha sa baetapele ba bodumedi bao ba bego ba mo ganetša le bao ba bego ba rera go mmolaya. (Mateo 12:14; Luka 17:20) Na ke mo go kwagalago go nagana gore Mmušo wo e be e le boemo bjo bo bego bo le ka dipelong tša bona tše thata? Jesu o ba boditše gore: “Ka gare le tletše boikaketši le go hloka molao.”—Mateo 23:27, 28.
Diphetolelo tše dingwe di hlalosa ka mo go nepagetšego mantšu a Jesu a lego go Luka 17:21 ka gore: “Mmušo wa Modimo o na le lena.” (Mongwalo o sekamego ke wa rena; Contemporary English Version) Phetolelo ya Lefase le Lefsa e re “Mmušo wa Modimo o gare ga lena.” Mmušo wa magodimo o be “o na le” Bafarisei bao goba o le “magareng” ga bona, ka kgopolo ya gore Jesu, yena yo a bego a kgethilwe ke Modimo gore e be Kgoši, o be a na le bona.—Luka 1:32, 33.
^ ser. 3 Dikereke tše dintši tša Bakriste di ruta gore Mmušo wa Modimo o ka gare ga motho goba o ka pelong ya gagwe. Ka mohlala, kua United States, kereke ya Southern Baptist Convention e boletše gore Mmušo wa Modimo ke “pušo ya Modimo ka pelong le bophelong bja motho.” Ka mo go swanago, Mopapa Benedict XVI pukung ya gagwe ya Jesus of Nazareth, o boletše gore “Mmušo wa Modimo o tla ka pelo e theetšago.”


text:
Mediro ya go Aga ya Wallkill le Warwick e a Kgatlampana
Mediro e megolo ya go aga ya Dihlatse tša Jehofa kua United States e a kgatlampana, ka thušo ya baithaopi bao ba šomago ka thata ba nageng yeo.
Wallkill, New York: Lefelo le ke moo go dulago Dihlatse tše di fetago tše 1 600 le moo go hlangwago dikgatišo tša Dihlatse tša Jehofa kua United States. Baagi bao bontši bja bona e lego baithaopi ba katološa meago ya kua Wallkill ka go aga diofisi tša mabato a mararo, lefelo la go phaka dikoloi le meago ya bodulo ya mabato a mararo moo go tlago go dula bašomi ba moo. Ka 2012, baithaopi ba be ba šetše ba agile lefelo la go boloka ditlabakelo tša elektroniki le dikhomphutha le go katološa phapoši ya go jela gore go tle go dule batho ba bangwe ba 200.
Dinageng tše dintši, Dihlatse tša Jehofa di na le mafelo a taolo ao a bitšwago diofisi tša makala, go akaretša Brazil, Jeremane le Mexico. Kua United States, meago ya Dihlatse tša Jehofa e akaretša lefelo la thuto kua Patterson, New York le diofisi kua Brooklyn, New York. Ge meago ye e fetšwa go katološwa, Wallkill e tla ba moago o mogolo wa Dihlatse tša Jehofa lefaseng ka bophara.
Warwick, New York: Ye e tla ba ntlokgolo e mpsha ya Dihlatse tša Jehofa. Meago yeo e bego e le moo e tlošitšwe. Dihlatse di rekile lefelo le lengwe leo le lego dikhilomithara tše 10 kua Tuxedo, New York, gore di boloke metšhene le ditlabakelo tša go aga ntlokgolo ye. Bammušo ba dumelelana le tsela yeo re tlago go diriša lefelo le ka yona ka ge se se ka se senye tikologo. Ge polane ya rena e se na go dumelelwa, re tla romela dikgopelo tša go aga. Mo nakong ye, ntlokgolo ya Dihlatse tša Jehofa e sa le kua Brooklyn, New York.


text:
BAFSA BA A BOTŠIŠA
Na ke Loketše go Tsena Lenyalong?
Pele ga ge o ka araba potšišo ye, o swanetše go itseba gabotse. Ka mohlala, ela hloko dilo tše di latelago:
Ditswalano
O swara bjang batswadi ba gago le bana beno? Na gantši o ba felela pelo, mohlomongwe o diriša mantšu a hlabago goba a go gegea gore ba go kwe? Bona ba ka re’ng ka wena tabeng ye? Tsela yeo o dirišanago le ba lapa leno e bontšha kamoo o tlago go swara molekane wa gago.—Baefeso 4:31.
Pono ya gago
Na o na le pono e nepagetšego goba ga o na kholofelo? Na o na le pono e lekalekanego, goba na ka mehla o gapeletša go dira dilo ka tsela e itšego—ka tsela ya gago? Na o kgona go iša maswafo fase ge o gateletšegile? Na o fela pelo? Go hlagolela dika tšeo di enywago ke moya wa Modimo gona bjale go tla go thuša go itokišeletša go ba monna goba mosadi yo mokaone nakong e tlago.—Bagalatia 5:22, 23.
Ditšhelete
Na o kgona go diriša tšhelete gabotse? Na o phela o le dikolotong? Na o kgona go swarelela mošomong? Ge e ba go se bjalo, ke ka baka la’ng? Na ke ka gobane mošomo ka bowona ke bothata? Na ke mothwadi wa gago? Goba na ke ka gobane o na le mokgwa o itšego woo o swanetšego go o lokiša? Ge e ba o na le bothata bja go diriša tšhelete ya gago, o tla kgona bjang go diriša ya lapa la gago?—1 Timotheo 5:8.
Tswalano ya gago le Modimo
Ge e ba o le yo mongwe wa Dihlatse tša Jehofa, ke’ng seo o se dirago go dula o na le tswalano e botse le Modimo? Na o gata mogato wa pele gore o bale Lentšu la Modimo, o ye bodireding le go tšea karolo dibokeng tša Bokriste? Motho yo o tla tsenago le yena lenyalong o swanelwa ke go hwetša molekane yo a nago le tswalano e tiilego le Modimo.—Mmoledi 4:9, 10.
Ge o ikwešiša gakaone, seo se tla go thuša go hwetša motho yo a tla dirago gore dika tša gago tše dibotse di bonagale go e na le go bea mafokodi a gago nyanyeng.


text:
Na Modimo o na le Leina?
Karabo ya Beibele
Batho ka moka ba na le maina. Na e ka se be mo go kwagalago gore Modimo le yena a be le leina? Go ba le maina le go a diriša go bohlokwa magareng ga bagwera. Na ga se gwa swanela go ba ka tsela yeo tabeng ya segwera sa rena le Modimo?
Ka Beibeleng, Modimo o re: “Ke nna Jehofa. Ke lona leina la ka.” (Jesaya 42:8)
Le ge Modimo a na le direto tše dintši tše bjalo ka “Modimo Ramatlaohle,” “Mmuši Morena” le “Mmopi,” o neile barapedi ba gagwe tokelo ya gore ba mmitše ka leina.—Genesi 17:1; Ditiro 4:24; 1 Petro 4:19.
Diphetolelo tše dintši tša Beibele di na le leina la Modimo go Ekisodo 6:3.
Lengwalo leo le re: “Ke be ke fela ke iponagatša go Aborahama, Isaka le Jakobo ke le Modimo Ramatlaohle, eupša ge e le mabapi le leina la ka e lego Jehofa, ke be ke se ka itsebiša go bona ka botlalo.”
Phetolelo ya leina la Modimo ka Sepedi ke Jehofa gomme le be le dutše le dirišwa ka nywagakgolo e mentši. Gaešita le ge diithuti tše dintši di kgetha mongwalelo wa leina leo wa “Yahweh,” Jehofa ke sebopego sa leina leo seo se tsebjago kudu ke batho ba bantši. Mathomong, karolo ya pele ya Beibele e be e se ya ngwalwa ka Sepedi eupša e be e ngwadilwe ka Seheberu, e lego leleme leo le balwago go tloga ka go le letona go ya go le letshadi. Lelemeng leo, leina la Modimo le tšwelela e le ditumammogo tše tše nne, יהוה. Ditlhaka tšeo tše nne tša Seheberu—tšeo di fetoletšwego e le YHWH—di tsebja ka gore ke Tetragrammaton.


text:
KGAOLO YA LESOME-THARO
Pono ya Modimo ka Bophelo
Modimo o lebelela bjang bophelo?
Modimo o lebelela bjang go ntšha mpa?
Re bontšha bjang go hlompha bophelo?
MOPOROFETA Jeremia o itše: ‘Jehofa ke Modimo wa makgonthe, Modimo yo a phelago.’ (Jeremia 10:10) Go oketša moo, Jehofa Modimo ke Mmopi wa dilo ka moka tše di phelago. Dibopiwa tša legodimong di ile tša mmotša gore: “O bopile dilo ka moka, gomme di bile gona le go bopša ka baka la thato ya gago.” (Kutollo 4:11) Ge a be a opela kopelo ya go tumiša Modimo, Kgoši Dafida o ile a re: “Xo Wene xo mothôpô wa bophelô.” (Psalme 36:9) Ka gona, bophelo ke mpho e tšwago go Modimo.
2 Jehofa e bile o thekga maphelo a rena. (Ditiro 17:28) O nea dijo tše re di jago, meetse ao re a nwago, moya woo re o hemago le naga yeo re dulago go yona. (Ditiro 14:15-17) Jehofa o dirile se ka tsela yeo e dirago gore bophelo bo thabiše. Eupša gore re thabele bophelo ka mo go feletšego, re swanetše go ithuta melao ya Modimo gomme re e kwe.—Jesaya 48:17, 18.
GO BONTŠHA TLHOMPHO BAKENG SA BOPHELO
3 Modimo o nyaka gore re hlomphe bophelo—bobedi bja rena le bja ba bangwe. Ka mohlala, morago kua mehleng ya Adama le Efa, morwa wa bona Kaine o ile a befelela kudu ngwanabo yo monyenyane e lego Abele. Jehofa o ile a lemoša Kaine gore pefelo ya gagwe e tla mo dira gore a dire sebe se segolo. Kaine o ile a hlokomologa temošo yeo. O ile a “tsoxêla Abele monn’axwe, a mmolaya.” (Genesi 4:3-8) Jehofa o ile a otla Kaine ka baka la go bolaya ngwanabo.—Genesi 4:9-11.
4 Nywaga e dikete ka morago, Jehofa o ile a nea batho ba Isiraele melao ya go ba thuša go mo hlankela ka mo go amogelegago. Ka ge melao ye e ile ya newa ka moporofeta Moše, ka dinako tše dingwe e bitšwa Molao wa Moše. Karolo ya Molao wa Moše e itše: “O se kê wa bolaya.” (Doiteronomio 5:17) Se se bontšhitše ba-Isiraele gore Modimo o tšea bophelo bja motho e le bja bohlokwa le gore batho ba swanetše go tšea maphelo a batho ba bangwe e le a bohlokwa.
5 Go thwe’ng ka bophelo bja ngwana yo a sa tšwago a belegwa? Ge e le gabotse, go ya ka Molao wa Moše, go bolaya ngwana yo a sa lego ka popelong ya mmagwe go be go fošagetše. Ee, gaešita le bjona bophelo bjo bjalo bo bohlokwa go Jehofa. (Ekisodo 21:22, 23; Psalme 127:3) Se se bolela gore go ntšha mpa go fošagetše.
6 Go hlompha bophelo go akaretša go ba le pono e nepagetšego ka magagabo rena. Beibele e re: “Yo mongwe le yo mongwe yo a hloilego ngwanabo ke mmolai, gomme le tseba gore ga go mmolai yo bophelo bjo bo sa felego bo dutšego go yena.” (1 Johane 3:15) Ge e ba re nyaka bophelo bjo bo sa felego, re swanetše go ntšha ka mo go feletšego lehloyo le ge e le lefe la go hloya magagabo rena ka dipelong tša rena, ka gobane lehloyo ke mathomo a bošoro. (1 Johane 3:11, 12) Go bohlokwa gore re ithute go ratana seng sa rena.
RE BONTŠHA GO HLOMPHA BOPHELO
- ka go se bolaye ngwana yo a sa tšwago a belegwa
- ka go tlogela mekgwa e sa hlwekago
- ka go ntšha ka mo go feletšego lehloyo le ge e le lefe la go hloya magagabo rena ka dipelong tša rena
7 Go thwe’ng ka go hlompha bophelo bja rena ka noši? Ka tlhago batho ga ba nyake go hwa, eupša ba bangwe ba ipea kotsing ya go hwa ka baka la boipshino. Ka mohlala, ba bantši ba diriša motšoko, ba kgoga patše goba go diriša dihlare tagi ka merero ya go itapološa. Didirišwa tše bjalo di gobatša mmele e bile gantši di bolaya badiriši ba tšona. Motho yo a itlwaetšago go diriša dilo tše ga a tšee bophelo e le bjo bokgethwa. Mekgwa ye ke e sa hlwekago mahlong a Modimo. (Ba-Roma 6:19; 12:1; 2 Ba-Korinthe 7:1) E le gore re hlankele Modimo ka mo go amogelegago, re swanetše go tlogela mekgwa e bjalo. Le ge go dira bjalo go ka ba thata kudu, Jehofa a ka re nea thušo e nyakegago. E bile o tšeela godimo maiteko ao re a dirago a go swara maphelo a rena e le mpho e bohlokwa e tšwago go yena.
8 Ge e ba re hlompha bophelo, re tla dula re gopola go nyakega ga go tshwenyega ka polokego. Re ka se be ba sa šetšego e bile re ka se ipee kotsing e le feela ka baka la boipshino goba lethabo. Re tla phema go otlela bošaedi gotee le dipapadi tše šoro goba tše kotsi. (Psalme 11:5) Molao wa Modimo bakeng sa Isiraele ya bogologolo o itše: “Xe O axa ngwakô o mofsa [wo o nago le tlhaka ya phaphathi], xôna lapá la ka hlakeng O le axêlê lefawana [goba, morakwana], xore ngwakô wa xaxo O se o ôbêlê molato wa madi, xe motho a ka kodumêla fase à le xodimo xa wôna.” (Doiteronomio 22:8) Ka go dumelelana le molao wa motheo wo o tšwago molaong woo, boloka dilo tše bjalo ka manamelo di le boemong bjo bobotse legaeng la gago e le gore yo mongwe a se ke a kgopša, a wa gomme a gobala kudu. Ge e ba o e-na le koloi, kgonthišega gore e šireletšegile gore e ka otlelwa. O se ke wa dira gore legae la gago goba koloi ya gago e be e kotsi go wena goba go ba bangwe.
9 Go thwe’ng ka bophelo bja phoofolo? Le bjona ke bjo bokgethwa go Mmopi. Modimo o dumelela go bolawa ga diphoofolo bakeng sa go hwetša dijo goba diaparo goba go šireletša batho kotsing. (Genesi 3:21; 9:3; Ekisodo 21:28) Lega go le bjalo, go swara diphoofolo ka sehlogo goba go di bolaya e le feela bakeng sa boitapološo go fošagetše e bile go bontšha go hlokomologa ka mo go feletšego go kgethega ga bophelo.—Diema 12:10.
GO BONTŠHA TLHOMPHO BAKENG SA MADI
10 Ka morago ga gore Kaine a bolaye ngwanabo e lego Abele, Jehofa o ile a mmotša gore: “Madi a ngwan’eno a nthlabêla mokxoši à le mmung.” (Genesi 4:10) Ge Modimo a be a bolela ka madi a Abele, o be a bolela ka bophelo bja Abele. Kaine o be a bolaile Abele, ka gona ga bjale Kaine o be a tla swanela ke gore a otlwe. Go be go le bjalo ka ge eka madi a Abele, goba bophelo, a be a llela Jehofa bakeng sa gore go dirwe toka. Tswalano magareng ga bophelo le madi e ile ya bontšhwa gape ka morago ga Meetse-fula a mehleng ya Noa. Pele ga Meetse-fula, batho ba be ba e-ja dienywa, merogo, mabele le ditokomane feela. Ka morago ga Meetse-fula, Jehofa o ile a botša Noa le barwa ba gagwe gore: “Nyabanyaba ka moka ya tše di phelaxo e bê dijô tša lena; ke Le nea tšohle byalo ka xe ke Le neile dimela tše ditalá.” Lega go le bjalo, Modimo o ile a bea thibelo ye e rego: “Fêla, Le se kê la ja nama e naxo le bophelô bya yôna, e lexo madi a yôna.” (Genesi 1:29; 9:3, 4) Go molaleng gore Jehofa o tswalanya bophelo le madi a sebopiwa kgaufsi kudu.
11 Re bontšha go hlompha madi ka go se a je. Molaong woo Jehofa a o neilego ba-Isiraele o ile a laela gore: “Mang le mang e lexo Mo-lsiraele,…xe a ka bolaya phôôfôlô, le xe e le nonyana, a thšollê madi a yôna, a a thšeletšê ka mmu.…Ké xôna ke boditšexo Ba-lsiraele ka re: Le se kê la ja madi a mmele ofe le ofe.” (Lefitiko 17:13, 14) Taelo ya Modimo ya gore madi a phoofolo a se ke a jewa, yeo e neilwego Noa la mathomo mo e ka bago nywaga e 800 pejana, e be e sa dutše e šoma. Pono ya Jehofa e be e le molaleng: Bahlanka ba gagwe ba be ba ka ja nama ya phoofolo eupša e sego madi. Ba be ba swanetše go tšhollela madi fase—ge e le gabotse, ba bušetše bophelo bja sebopiwa go Modimo.
12 Taelo yona yeo e sa šoma le go Bakriste. Baapostola le banna ba bangwe bao ba bego ba etelela pele gare ga balatedi ba Jesu lekgolong la pele la nywaga ba ile ba kopana gotee bakeng sa go dira phetho ya gore ke ditaelo dife tšeo di bego di swanetše go latelwa ke bohle ka phuthegong ya Bokriste. Ba ile ba fihlelela phetho e rego: “Moya o mokgethwa le rena re bone e le mo go swanetšego gore re se ke ra le okeletša boima bjo bongwe, ge e se dilo tše tšeo di nyakegago, gore le dule le ila dilo tšeo di hlabetšwego medimo ya diswantšho le madi le tše di tlimilwego [tša tlogelwa di na le madi nameng] le bootswa.” (Ditiro 15:28, 29; 21:25) Ka gona re swanetše go ‘dula re ila madi.’ Mahlong a Modimo, go dira ga rena bjalo go bohlokwa go swana le ge re phema borapedi bja medimo ya diswantšho le boitshwaro bjo bo gobogilego bja tša botona le botshadi.
13 Na taelo ya gore go ilwe madi e akaretša le tšhelo ya madi? Ee. Ka mohlala: A re re ngaka e go botša gore o tlogele go diriša dino tše di tagago. Na seo se tla bolela feela gore ga se wa swanela go nwa bjala eupša o ka fo bo hlabelwa ditšhikeng tša gago? Ga go bjalo le gatee! Ka mo go swanago, go ila madi go bolela go se a tšhele mebeleng ya rena le gatee. Ka gona taelo ya gore re ile madi e bolela gore re ka se dumelele le ge e ka ba mang gore a tšhele madi ditšhikeng tša rena.
14 Go thwe’ng ge e ba Mokriste a gobetše kudu goba go nyakega go buiwa mo gogolo? A re re dingaka di bolela gore o swanetše go tšhelwa madi ge e ba go se bjalo o tla hwa. Ke therešo gore Mokriste a ka se nyake go hwa. Ka boiteko bja go leka go boloka mpho e bohlokwa e tšwago go Modimo ya bophelo, o tla amogela mehuta e mengwe ya kalafo yeo e sa akaretšego go dirišwa gampe ga madi. Ka gona, o tla tsoma go hlokomelwa mo go bjalo ga tša kalafo ge e ba seo se kgonega e bile a tla amogela mekgwa e fapa-fapanego yeo e ka dirišwago go e na le madi.
15 Na Mokriste o be a ka roba molao wa Modimo e le feela gore a phele ka nako e teletšana tshepedišong ye ya dilo? Jesu o itše: “Mang le mang yo a nyakago go phološa moya [goba, bophelo] wa gagwe o tla o loba; eupša mang le mang yo a lobago moya wa gagwe ka baka la-ka, o tla o hwetša.” (Mateo 16:25) Ga re nyake go hwa. Eupša ge e ba re kile ra leka go phološa bophelo bja rena bja gona bjale ka go roba molao wa Modimo, re tlo ba kotsing ya go lahlegelwa ke bophelo bjo bo sa felego. Ka gona, ke gabohlale gore re bote go loka ga molao wa Modimo, re e-na le kgodišego e feletšego ya gore ge re e-hwa ka lebaka le ge e le lefe, Monei-Bophelo wa rena o tla re gopola ka tsogo gomme a re bušetše mpho e bohlokwa kudu ya bophelo.—Johane 5:28, 29; Ba-Hebere 11:6.
16 Lehono, bahlanka ba botegago ba Modimo ba kgetha ka go tia go latela tlhahlo ya gagwe ge e le mabapi le madi. Ba ka se ke ba a ja le ge e ka ba ka tsela efe. E bile ba ka se amogele madi e le ka mabaka a tša kalafo.* Ba kgodišegile gore Mmopi wa madi o tseba seo se lego kaone kudu bakeng sa bona. Na o dumela gore o a tseba?
TIRIŠO E NNOŠI E SWANETŠEGO YA MADI
17 Molao wa Moše o be o gatelela tirišo e tee feela e swanetšego ya madi. Mabapi le borapedi bjo bo bego bo nyakega bakeng sa ba-Isiraele ba bogologolo, Jehofa o ile a laela gore: “Bophelô bya mmele bo mo mading; ôna ke Le neetše xore e bê a xo Le dirêla poêlanyô mo aletareng; ka xobane madi ké ôna a kxônaxo xo dira poêlanyô.” (Lefitiko 17:11) Ge ba-Isiraele ba be ba dirile sebe, ba be ba ka hwetša tebalelo ka go neela phoofolo le gore madi a mangwe a yona a bewe aletareng ka tabarenakeleng goba ka tempeleng ya Modimo yeo e ilego ya dirišwa ka morago. Tirišo feela e swanetšego ya madi e be e le dihlabelong tše bjalo.
18 Bakriste ba therešo ga ba ka tlase ga Molao wa Moše, ka gona ga ba neele ka dihlabelo tša diphoofolo le go bea madi a diphoofolo aletareng. (Ba-Hebere 10:1) Lega go le bjalo, go dirišwa ga madi aletareng mehleng ya Isiraele ya bogologolo go be go šupa e sa le pele sehlabelong se bohlokwa sa Morwa wa Modimo, Jesu Kriste. Ka ge re ithutile go Kgaolo 5 ya puku ye, Jesu o ile a gafa bophelo bja gagwe bakeng sa rena ka go dumelela gore madi a gagwe a tšhollwe e le sehlabelo. Ka morago o ile a rotogela legodimong gomme a neela ka bohlokwa bja madi a gagwe a tšholotšwego go Modimo, a dira bjalo gatee ya ba moka. (Ba-Hebere 9:11, 12) Seo se ile sa thea motheo wa go lebalelwa ga dibe tša rena gomme sa re bulela tsela ya go hwetša bophelo bjo bo sa felego. (Mateo 20:28; Johane 3:16) Go dirišwa mo go bjalo ga madi go itlhatsetše go le bohlokwa kudu gakaakang! (1 Petro 1:18, 19) Ke feela ka go ba le tumelo moholeng wa madi a tšholotšwego a Jesu moo re ka hwetšago phološo.
19 Re leboga Jehofa Modimo kudu gakaakang ka baka la mpho e lerato ya bophelo! Le gona na seo ga se sa swanela go re tutueletša go botša ba bangwe ka sebaka sa go hwetša bophelo bjo bo sa felego motheong wa go ba le tumelo sehlabelong sa Jesu? Go tshwenyega ka maphelo a magagabo rena ka tsela e swanago le yeo Modimo a tshwenyegago ka yona go tla re šušumeletša go dira se ka go fagahla le ka phišego. (Hesekiele 3:17-21) Ge e ba re phetha boikarabelo bjo ka mafolofolo, re tla kgona go bolela go swana le ka tsela yeo Paulo a ilego a bolela ka gona gore: “Ke hlwekile mading a batho bohle, gobane ga se ka lesa go le botša keletšo ka moka ya Modimo.” (Ditiro 20:26, 27) Go botša batho ka Modimo le merero ya gagwe ke tsela e botse ya go bontšha gore re tšeela bophelo le madi godimo kudu.
SEO BEIBELE E SE RUTAGO
- Bophelo ke mpho e tšwago go Modimo.—Psalme 36:9; Kutollo 4:11.
- Go ntšha mpa go fošagetše ka ge bophelo bja ngwana yo a sa tšwago a belegwa bo le bohlokwa mahlong a Modimo.—Ekisodo 21:22, 23; Psalme 127:3.
- Re bontšha go hlompha bophelo ka go se bo bee kotsing le ka go se je madi.—Doiteronomio 5:17; Ditiro 15:28, 29.
* Mabapi le tsebišo ka mekgwa e mengwe e ka dirišwago go e na le tšhelo ya madi, bona matlakala 13-17 a poroutšha e rego Madi a ka Phološa Bjang Bophelo bja Gago? yeo e gatišitšwego ke Dihlatse tša Jehofa.
Dipotšišo tša Thuto
1. Ke mang yo a bopilego dilo ka moka tšeo di phelago?
2. Ke’ng seo Modimo a se dirago e le gore a thekge maphelo a rena?
3. Modimo o ile a lebelela bjang go bolawa ga Abele?
4. Molaong wa Moše, Modimo o ile a gatelela bjang pono e nepagetšego ka bophelo?
5. Re swanetše go lebelela bjang go ntšha mpa?
6. Ke ka baka la’ng re sa swanela go hloya magagabo rena?
7. Ke mekgwa efe e mengwe yeo e bontšhago go se hlomphe bophelo?
8. Ke ka baka la’ng re swanetše go dula re gopola go nyakega ga go tshwenyega ka polokego?
9. Ge e ba re hlompha bophelo, re tla swara diphoofolo bjang?
10. Modimo o bontšhitše bjang gore go na le tswalano magareng ga bophelo le madi?
11. Ke go dirišwa gofe ga madi moo Modimo a go ileditšego ga e sa le go tloga mehleng ya Noa?
12. Ke taelo efe mabapi le madi e sa šomago le lehono yeo e ilego ya newa ke moya o mokgethwa lekgolong la pele la nywaga?
13. Bontšha lebaka leo ka lona taelo ya gore go ilwe madi e akaretšago tšhelo ya madi.
14, 15. Ge e ba dingaka di bolela gore Mokriste o swanetše go tšhelwa madi, o tla arabela bjang, gomme ka baka la’ng?
16. Ke’ng seo bahlanka ba Modimo ba se kgethago ka go tia ge e le mabapi le madi?
17. Isiraeleng ya bogologolo, tirišo e tee feela ya madi yeo e bego e amogelega go Jehofa Modimo ke efe?
18. Ke mehola le ditšhegofatšo dife tšeo re ka di hwetšago go tšwa mading a tšholotšwego a Jesu?
19. Ke’ng seo re swanetšego go se dira gore re ‘hlweke mading a batho bohle’?


text:
THUŠO BAKENG SA LAPA | GO GODIŠA NGWANA
Kamoo o ka Layago Ngwana wa Gago yo a Lego Mahlalagading
TLHOHLO
Molao wa lapa ke gore megalathekeng e swanetše go tingwa ka iri ya senyane bošego, eupša gabedi mo bekeng ye o tantše morwedi wa gago a romela melaetša bošegogare. Morwa wa gago o swanetše go boa gae ka iri ya lesome bošego, eupša maabane o boile bošego gape ka morago ga iri ya bo-11.
Ngwana wa gago yo a lego mahlalagading a ka dira bokaone. Eupša sa pele o swanetše go tseba gore ke ka baka la’ng ngwana wa gago a bonagala eka o nyatša melao ya gago. Ke eng seo se ka go makatšago? Selo seo se bonalago e le go nyatša melao ya gago ka go lebanya e ka ba e le sa go se tshwenye.
LEBAKA LA GO DIREGA GA SEO
Mellwane e sa kwagalego. Bafsa ba bangwe ba hlokomologa melao e le ge ba nyaka go bona gore go tla direga eng. Ka mohlala, ge e ba motswadi a re ge go ka tshelwa molao o itšego go tla ba le ditlamorago tše itšego, ngwana a ka tshela mellwane e le ge a leka go bona ge e ba motswadi a tla dira seo a se boletšego. Na bafsa bao ba fetoga marabele ao a feteletšego? Ga se gore go bjalo. Ntlha ke gore, bafsa ba ka no se latele melao ge e ba batswadi ba se ba ema ba tiile ka seo ba bego ba itše ba tla se dira goba ge e ba mellwane e sa hlaloswa ka tsela e kwagalago.
Go se kobakobege. Batswadi ba bangwe ba leka go laola bana ba bona bao ba lego mahlalagading ka go ba beela melao ya go se fele. Ge bafsa ba tshela melao, batswadi ba a galefa gomme ba bea melao e mentši le go feta. Lega go le bjalo, gantši seo se gakatša boemo. Puku ya Parent/Teen Breakthrough e hlalosa gore: “Ge o dutše o leka go laola ngwana wa gago yo a lego mahlalagading, ke moo a tlago go tšwela pele a ngangabala,” gomme e oketša ka gore: “Mokgwa wa go leka go mo laola o ba bjalo ka go leka go tlotša potoro e tonyago borothong bjo boleta: e fo ngwathaganya borotho bjoo, gomme go e tlotša ka matla ga se tharollo.”
Tayo e swanetšego e ka thuša. Go fapana le “kotlo”—yeo e bolelago go kweša motho yo mongwe bohloko—“tayo” ge e le gabotse e bolela go ruta. Ka gona o ka ruta bjang ngwana wa gago yo a lego mahlalagading go dumelelana le melao ya gago?
SEO O KA SE DIRAGO
Bea taba ka tsela e kwagalago. Bafsa ba swanetše go tseba gabotse seo se letetšwego go bona le gore tayo ya go se kwe e tla ba efe.—Molao wa motheo wa Beibele: Bagalatia 6:7.
Tšhišinyo: Ngwala tatelano ya melao ya lapa la gago. Ke moka o ipotšiše gore: ‘Na ke beile e mentši kudu? Na ke beile e sego kae kudu? Na e mengwe ga e sa nyakega? Na ke swanetše go dira diphetogo tšeo di sepedišanago le boikarabelo bjoo ngwanaka yo a lego mahlalagading a bo bontšhitšego?’
Dira dilo ka tsela e swanago. Bafsa ba ka ikwa ba tlaletšwe ge e ba ba ile ba fegwa mogwapa bekeng e fetilego eupša ba hwetša kotlo bekeng e latelago ka go dira phošo e swanago.—Molao wa motheo wa Beibele: Mateo 5:37.
Tšhišinyo: Leka go nea tayo e sepedišanago le “bosenyi” bjoo. Ka mohlala, ge e ba ngwana wa gago yo a lego mahlalagading a boa gae ka morago ga nako e beilwego, go mmeela nako ya go boa gae kapejana e tla ba ditlamorago tša seo.
Eba le tekatekano. Eba motswadi yo a fetofetogago le maemo ka go nea ngwana wa gago yo a lego mahlalagading tokologo e mo swanetšego.—Molao wa motheo wa Beibele: Bafilipi 4:5.
Tšhišinyo: Dula fase gomme o boledišane le ngwana wa gago yo a lego mahlalagading ka melao e ka bewago. O ka ba wa re e be yena a bolelago gore ditlamorago e ka ba dife bakeng sa go tshela melao e itšego. Ga se gantši bafsa ba ka tshelago melao yeo ba tsentšego letsogo ge e bewa.
Aga semelo sa ngwana wa gago. Pakane ya gago ga se feela gore ngwana wa gago yo a lego mahlalagading a kwe melao eupša ke go mo thuša gore a be le letswalo le lebotse—e lego go tseba se se nepagetšego le seo se fošagetšego. (Bona lepokisi leo le rego “Aga Dika tše Dibotse Ngwaneng wa Gago.”)—Molao wa motheo wa Beibele: 1 Petro 3:16.
Tšhišinyo: Nyaka thušo ya Beibele. Ke mothopo o kaonekaone wa “tayo yeo e neago temogo,” gomme bohlale bja yona bo ka “[nea] yo a se nago temogo bohlale gomme [bja nea] mofsa tsebo le tlhaologanyo.”—Diema 1:1-4.


text:
POLEDIŠANO | GUILLERMO PEREZ
Setsebi sa go Bua se Hlalosa Tumelo ya Sona
Ngaka Guillermo Perez o sa tšwa go rola modiro wa bookamedi bja tša go bua sepetleleng seo se nago le mepete e 700 mo Afrika Borwa. Ka nywaga e mentši o be a dumela thuto ya tlhagelelo. Eupša ka morago o ile a kgodišega gore mmele wa motho o bopilwe ke Modimo. Phafoga! e mmotšišitše ka tumelo ya gagwe.
Hle anke o re botše gore go tlile bjang gore o dumele go tlhagelelo.
Le ge ke godišitšwe ke le Mokhatolika, ke be ke na le dipelaelo ka Modimo. Ka mohlala, ke be ke palelwa ke go dumela go Modimo yo a bego a fiša batho diheleng. Ka gona ge baprofesara ba ka ba yunibesithi ba be ba nthuta gore dilo tše di phelago di bile gona ka tlhagelelo le gore ga se tša bopša ke Modimo, ke ile ka amogela kgopolo yeo ke nagana gore e thekgwa ke bohlatse bjo itšego. Go oketša moo, kereke yeo ke bego ke e tsena e be e sa gane thuto ya tlhagelelo, e bile e be e re e tšwa go Modimo.
Ke eng seo se dirilego gore o kgahlegele Beibele?
Mosadi wa ka Susana, o ile a thoma go ithuta Beibele le Dihlatse tša Jehofa tšeo di mmontšhitšego ka Beibeleng gore Modimo ga a tlaiše batho mollong wa dihele. * Di ile tša ba tša mmotša ka kholofetšo ya Modimo ya go dira polanete ya rena legae la paradeise. * Mafelelong re ile ra hwetša dithuto tšeo di kwagalago! Ka 1989, hlatse yeo e bitšwago Nick e ile ya thoma go nketela. Ge re be re ahlaahla taba ya mmele wa motho le go bopša ga wona, ke ile ka kgahlwa ke mantšu a bonolo le a kwagalago ao a hwetšwago ka Beibeleng go Baheberu 3:4, ao a rego “ntlo e nngwe le e nngwe e agwa ke motho, eupša yo a agilego dilo ka moka ke Modimo.”
Na go ithuta ga gago ka mmele wa motho go go thušitše go dumela tlholong?
Ee. Ka mohlala, tsela yeo mebele ya rena e kgonago go iphodiša ka yona e bontšha gore e bopilwe ka bokgoni. Tšea ka mohlala, go re ntho e fole go nyakega megato e mene yeo e latelanago, e lego seo se nkgopoditšego gore bjalo ka mmui, ke kgatha tema e nyenyane kudu go thušeng tshepedišo ya go iphodiša ga mmele.
Re botše gore go direga eng ge mmele wa rena o gobetše?
Ka metsotswana, mogato wa pele wo o hlametšwego go thibela madi gore a se sa tšwa o thoma go šoma. Mogato wo o šoma ka ditsela tše raraganego kudu le ka bokgwari. Nka oketša ka gore tshepedišo ya rena ya madi, yeo e nago le ditšhika tša madi tšeo di ka bago dikhilomithara tše 100 000, e kganyogwa kudu ke baentšeneare ba diphaephe ka ge e kgona go thiba moo go dutlago le go iphodiša.
Go direga eng mogatong wa bobedi wa go iphodiša ga mmele?
Ka diiri tše sego kae madi a kgaotša go tšwa gomme gwa thoma go ruruga. Go ruruga go akaretša lelokelelo la ditiragalo tše di makatšago. Sa pele, ditšhika tša madi tšeo mathomong di thibetšego gore o se lahlegelwe ke madi ga bjale di dira se se fapanego. Di a gola e le gore di oketše go ela ga madi moo go gobetšego. Ka morago, seela seo se nago le protheine e ntši se dira gore moo go nago le ntho go ruruge. Seela se se bohlokwa kudu ka ge se lwantšha ditwatši, se okobatša mpholo gotee le go tloša ditlhalenama tšeo di gobetšego. Karolong e nngwe le e nngwe go nyakega gore go tšweletšwe dimolekule tše dimilione le lelokelelo la disele. Tše dingwe tša dikarolo tše, di lokišeletša mogato o latelago, gomme ka morago di kgaotša go šoma.
Phodišo e tšwela pele ka tsela efe?
Ka matšatši a sego kae, mmele wa rena o thoma go tšweletša dilo tšeo di dirago gore o fole, e lego karolo yeo e swayago mathomo a mogato wa boraro gomme wona o tšea mo e ka bago dibeke tše pedi. Disele tšeo di tšweletšago ditlhale go dikologa ntho, di ya moo go nago le ntho gomme tša ikatiša. E bile ditšhika tša madi tše dinyenyane di a tšwelela gomme di thoma go gola di lebile moo go gobetšego, ke moka tša tloša ditšhila le go fepa karolo yeo ge tshepedišo ya go iphodiša e dutše e tšwela pele. Lelokelelong le lengwe la ditiragalo, go tšweletšwa disele tše di kgethegilego bakeng sa go kopanya ntho gore e tswalele.
Ruri wo ke mošomo o montši! Go tšea nako e kaaka’ng gore ntho e fole?
Mogato wa mafelelo wa gore motho a fole ka mo go feletšego o ka tšea dikgwedi. Marapo ao a robegilego a boela sekeng, gomme ditlhale tšeo di bego di tateditše ntho di tšeelwa legato ke tša go tia. Tše ka moka di hlatsela gore go iphodiša ga ntho ke mohlala wo o bontšhago thulaganyo e phagamego kudu.
Na go na le tiragalo yeo o e gopolago yeo e go kgahlilego kudu?
Ke šala ke makatše ge ke bona kamoo mmele o kgonago go iphodiša ka gona
Ee. Ke gopola ge ke be ke oka mosetsana wa nywaga e 16 yo a bilego kotsing e šoro ya koloi. Mosetsana yoo o be a le boemong bjo bo šiišago ka ge lebete la gagwe le be le gobetše e bile a dutla madi ka teng. Ge nkabe e le nywageng e fetilego re be re tla mo alafa ka go mmua goba ra ntšha lebete leo. Lehono, dingaka di holofela kudu taba ya go iphodiša ga mmele. Ke mo alafile feela ditwatši, gore a se lahlegelwe ke diela tša mmele, madi le gore a se kwe bohloko. Dibeke tše mmalwa ka morago, skena se ile sa bontšha gore lebete la gagwe le fodile! Ke šala ke makatše ge ke bona kamoo mmele o kgonago go iphodiša ka gona. E bile ke kgodišegile le go feta gore re bopilwe ke Modimo.
Ke eng seo se go kgahlilego ka Dihlatse tša Jehofa?
Ke lemogile gore ke batho bao ba nago le bogwera e bile ka mehla ba be ba araba dipotšišo tša ka go tšwa ka Beibeleng. E bile ke rata kamoo ba bolelago le ba bangwe ka sebete ka ditumelo tša bona le go ba thuša gore ba ithute ka Modimo.
Na go ba yo mongwe wa Dihlatse tša Jehofa go go thušitše mošomong wa gago?
Go bjalo. Go ba gona, go nthušitše gore ke kgone go lebeletšana le bolwetši bja go felelwa ke kwelobohloko, e lego mohuta wa bolwetši bjoo gantši bo swarago dingaka le baoki bao ba thušago batho bao ba babjago goba bao ba gobetšego. Le gona ge balwetši ba be ba nyaka go ntšha sa mafahleng, ke be ke kgona go ba hlalosetša ka kholofetšo ya Mmopi wa rena ya go fediša malwetši le tlaišego * le go tliša lefase leo go ka se bego le yo a rego “Ke a babja.” *


text:
TABA YA LETLAKALA LA KA NTLE
Mogwera wa Kgonthe ke wa Mohuta Mang?
KA December 25, 2010, mosadi yo mongwe wa nywaga e 42 kua Brithania o ile a ngwala molaetša wa gore o nyaka go ipolaya Wepesaeteng yeo e tumilego ya go dira bagwera. Molaetša wa gagwe o be o tloga o bontšha gore o hloka thušo. Le ge mosadi yo a be a na le bao go thwego ke bagwera ba dikete Wepesaeteng yeo, ga go le o tee wa bona yo a ilego a mo thuša. Maphodisa a ile a hwetša setopo sa gagwe letšatšing le le latelago. O be a ipolaile ka go nwa dihlare ka mo go feteletšego.
Thekinolotši ya lehono e re kgontšha go ba le seo go thwego ke bagwera ba makgolo goba gaešita le ba dikete inthaneteng ka go fo tsenya maina a bona lelokelelong la rena la maina ka khomphutheng. Le gona ge e ba re nyaka go kgaotša segwera le yo mongwe wa bona, re fo phumola leina la motho yoo lelokelelong la rena. Lega go le bjalo, tiragalo e sehlogo ya mosadi wa kua Brithania e utolla therešo e makatšago—batho ba bantši ga ba na bagwera ba kgonthe. Ge e le gabotse, nyakišišo e nngwe e bontšhitše gore gaešita le ge mekgwa ya poledišano e oketšegile, palo ya bagwera ba rena ba kgonthe e theogile.
Go swana le batho ba bantši, mohlomongwe o dumela gore bagwera ba kgonthe ba bohlokwa. Le gona, o ka lemoga gore go ba mogwera wa kgonthe go akaretša se se fetago go kgotla dilinki sekirining sa khomphuta goba sa smartphone. Wena o nyaka mogwera wa mohuta mang? O ka ba mogwera wa kgonthe bjang? Go nyakega’ng gore o be le segwera se se swarelelago?
Ela hloko melao ya motheo e mene e latelago yeo e ka go hlahlago, gomme o bone kamoo keletšo e šomago ya Beibele e ka go thušago gore o be mohuta wa motho yoo batho ba bangwe ba ka nyakago gore e be mogwera wa bona.
1. Bontšha Gore o Tloga o Tshwenyega ka ba Bangwe
Segwera sa kgonthe se akaretša boikgafo. Ka mantšu a mangwe mogwera yo botse o ikwa a na le boikarabelo bjo itšego ka wena, gomme o tloga a tshwenyega ka wena. Ke therešo gore bobedi bja lena le swanetše go dira se, e bile go nyakega boikgafo le go šoma ka thata. Lega go le bjalo, le ka se itshole ge le ka dira seo. Ipotšiše gore: ‘Na ke ikemišeditše go ikgafa, go diriša nako ya ka le dilo tša ka bakeng sa mogwera wa ka?’ Gopola, gore o be le mogwera yo botse le wena o swanetše gore o be mogwera yo botse.
SEO BATHO BA SE LETETŠEGO GO MOGWERA
Irene: “Go swana le ge o lema serapa se sebotse, go aga segwera go tšea nako e telele e bile go nyaka tlhokomelo. Thoma ka go ba mogwera yo botse. Eba botho gomme o kgahlegele ba bangwe. Gape ikemišetše go gafa nako ya gago ge e ba o nyakega.”
Luis Alfonso: “Batho ba mehleng yeno ba kgothaletša go ba le moya wa boithati go e na le wa boikgafo. Ka gona ke selo se sebotse ge motho yo mongwe a go bontšha botho a sa letela gore a hwetše se sengwe ka morago.”
KE ENG SEO BEIBELE E SE BOLELAGO?
“Ka mo le nyakago batho ba le dira ka gona, le lena le ba direng ka wona mokgwa woo. Tlwaelang go fa gomme batho ba tla le fa.” (Luka 6:31, 38) Mo Jesu o be a kgothaletša moya wa go hloka boithati le wa go fa. Go fa ka tsela yeo go tiiša segwera se sebotse. Ge e ba o fišegela go thuša bagwera ba gago ntle le go letela gore o hwetše se sengwe go bona, ke ga tlhago gore ba ikwe ba gogelwa go wena.
2. Boledišana Gabotse le Bagwera ba Gago
Segwera sa kgonthe se ka se atlege ntle le gore le boledišane ka mehla. Ka gona boledišanang ka dilo tšeo le di thabelago. Theetša ge mogwera wa gago a bolela, gomme o hlomphe dipono tša gagwe. Ge go kgonega, mo rete le go mo kgothatša. Ka dinako tše dingwe go ka nyakega gore o eletše goba o phošolle mogwera wa gago, gomme ga se ka mehla go lego bonolo. Lega go le bjalo, mogwera yo a botegago o tla ba le sebete sa go go botša ge o dirile phošo e kgolo le go go nea tlhahlo ka temogo.
SEO BATHO BA SE LETETŠEGO GO MOGWERA
Juan: “Mogwera wa kgonthe ga se a swanela go tšhaba go bolela dipono tša gagwe, ka mo go swanago ga a befelwe ge e ba o sa dumelelane le yena.”
Eunice: “Ke tloga ke rata bagwera bao ba ikemišeditšego go fetša nako le nna le bao ba ntheetšago, kudukudu ge ke na le mathata.”
Silvina: “Bagwera ba kgonthe ke bao ba go botšago therešo—gaešita le ge ba tseba gore seo se tla go kweša bohloko—ka gobane ba go kganyogela tše dibotse.”
KE ENG SEO BEIBELE E SE BOLELAGO?
“Motho yo mongwe le yo mongwe a akgofele go kwa, a diege go bolela a be a diege go galefa.” (Jakobo 1:19) Bagwera ba kgonthe ba rata go theetšwa ka mehla. Lega go le bjalo, go laola poledišano go fetiša kgopolo ya gore dipono tša gago di bohlokwa go feta tša ba bangwe. Ka gona theetša ka kelohloko ge mogwera a kganyoga go go ntšhetša sa mafahleng. Le gona o se ke wa befelwa ge a go botša therešo. Diema 27:6 e re: “Dintho tšeo di bakwago ke motho yo o mo ratago di bakwa ka go botega.”
3. O se ke wa Letela mo Gontši Kudu
Ge re dutše re tlwaelana le mogwera wa rena, ke moo gantši re bonago le mafokodi a gagwe. Bagwera ba rena ga se ba phethagala, go swana le rena. Ka gona, ga se ra swanela go letela gore bagwera ba rena e be ba phethagetšego. Go e na le moo, re dira gabotse ge re tšeela godimo dika tša bona tše dibotse le go amogela mafokodi a bona.
SEO BATHO BA SE LETETŠEGO GO MOGWERA
Samuel: “Gantši re nyaka batho ba bangwe ba dire dilo tšeo le rena di re palelago. Ge e ba re lemoga diphošo tša rena le go nyakega ga gore re lebalelwe, gona re tla ikemišetša go lebalela ba bangwe.”
Daniel: “Amogela therešo ya gore bagwera ba gago ba tla dira diphošo. Ge go rotoga mathata, ke mo gobotse ge re a rarolla le semeetseng gomme re leka ka thata go a lebala.”
KE ENG SEO BEIBELE E SE BOLELAGO?
“Ka moka ga rena re kgopša gantši. Ge e ba motho a sa kgopše ka lentšu, gona ke motho yo a phethagetšego, yo a kgonago go laola mmele wa gagwe ka moka bjalo ka ge eka ke ka ditomo.” (Jakobo 3:2) Go lemoga therešo ye e bonolo go tla re thuša gore re kwešiše bagwera ba rena gabotse. Se se tla feleletša ka gore re hlokomologe diphošo tše dinyenyane le mafokodi ao a ka bago a re tena. Beibele e re: “Tšwelang pele le kgotlelelana gomme le lebalelana ka bolokologi le ge e ba motho a na le lebaka la go ba le pelaelo ka yo mongwe. . . . Eupša ka godimo ga dilo tše ka moka, aparang lerato gobane ke setlemo se se phethagetšego sa botee.”—Bakolose 3:13, 14.
4. Katološa Segwera sa Gago
Ke therešo gore re swanetše go kgetha ka kelohloko batho bao re gweranago le bona. Eupša seo ga se bolele gore re swanetše go gwerana feela le batho ba nywaga e itšego goba ba setlogo se itšego. Go kgahlegela batho ba nywaga ka moka, ditšo tše dingwe gotee le ba ditšhaba tše dingwe go tla humiša maphelo a rena.
SEO BATHO BA SE LETETŠEGO GO MOGWERA
Unai: “Go dira segwera le dithaka tša gago feela le bao le ratago dilo tše di swanago, go swana le go apara seaparo sa mmala woo o o ratago ka mehla. Go sa šetšwe gore o rata mmala woo gakaakaang, go tla fihla nako yeo o ka se sa hlwago o go kgahla.”
Funke: “Go katološa segwera sa ka go dirile gore ke gole tsebong. Ke ithutile go tlwaelana le batho ba nywaga le ditlogo ka moka, gomme seo se dirile gore ke rate batho le go ba yo a fetofetogago le maemo. E bile bagwera ba ka ba tloga ba rata seo.”
KE ENG SEO BEIBELE E SE BOLELAGO?
“Ka gona ke bolela bjalo ka ge go bolelwa le bana, ke re le dire se se swanago le go rena ka gore le lena le katološeng lerato leo le lego dipelong tša lena.” (2 Bakorinthe 6:13) Beibele e re kgothaletša gore re gwerane le mehuta ka moka ya batho. Go ba le mehuta ka moka ya bagwera go ka dira gore o ipshine ka bophelo, le go dira gore o ratwe ke batho.


text:
Na Jesu e be e fo ba Motho wa go Loka?
Karabo ya Beibele
Jesu e be e se feela motho wa go loka. Bonyenyane, o itlhatsetše e le motho yo a nago le tutuetšo e matla go feta motho le ge e le ofe yo a kilego a phela. Bona seo boradihistori ba le bangwadi ba tumilego ba se boletšego ka yena:
“Jesu wa Natsaretha . . . ke motho yo a tsebjago kudu historing.”—H.G. Wells, radihistori wa Leisemane.
“Bophelo bja [Jesu] bo na le tutuetšo e matla go feta bja motho le ge e le ofe yo a kilego a phela polaneteng ye e bile bo tšwela pele bo kgoma maphelo a batho ba bantši.”—Kenneth Scott Latourette, radihistori le mongwadi wa Moamerika.
Beibele e bontšha lebaka leo ka lona Jesu a bilego le tutuetšo e matla go feta motho le ge e le ofe wa go loka yo a kilego a phela.
Ge Jesu a be a botšiša bagwera ba gagwe ba paale gore ba nagana gore ke yena mang, yo mongwe wa bona o ile a opa kgomo lenaka ka go bolela gore: “Ke wena Kriste, Morwa wa Modimo yo a phelago.”—Mateo 16:16.


text:
TABA YA LETLAKALA LA KA NTLE
Na o ka Bota Mekero ya Ditaba?
BATHO ba bantši ba belaela seo ba se balago le seo ba se kwago ditabeng. Ka mohlala, kua United States, nyakišišo ya Gallup ya 2012 e botšišitše batho gore ba be “ba bota le go kgodišega gakaakang” ka go nepagala, go se be le kgethollo le go bea ditaba ka botlalo ga dipego tša ditaba tša dikuranta, thelebišene le tša radio. Karabo ya batho ba 6 go ba 10 e bile ya gore “ga ba di bote kudu” goba “ga ba di bote ka mo go feletšego.” Na go se di bote mo go bjalo go lokafaditšwe?
Boraditaba ba bantši le mekgatlo yeo ba e šomelago ba itlamile ka go tšweletša dipego tšeo di nepagetšego le tše di nago le tsebišo. Lega go le bjalo, go na le lebaka le le kwagalago la gore batho ba tshwenyege. Ela hloko dintlha tše di latelago:
BORAKGWEBO BA HUMILEGO BA TŠA DITABA. Palo e itšego ya dikhamphani tše dikgolo e na le mekero e megolo ya ditaba. Mekero yeo e na le tutuetšo e matla tabeng ya gore ke ditaba dife tšeo di swanetšego go phatlalatšwa, tsela yeo di phatlalatšwago ka yona le gore di phatlalatšwa ka tsela yeo e tanyago šedi gakaakang. Ka ge dikhamphani tše dintši di hlametšwe gore di boelwe, diphetho tšeo di dirwago ke mekero ya ditaba di ka tutuetšwa ke ditseno tša tša boiphedišo. Ditaba tšeo di ka šitišago go boelwa ga beng ba dikhamphani tša tša ditaba di ka no se begwe.
MEBUŠO. Bogolo bja dilo tšeo re di kwago mekerong ya ditaba di mabapi le batho le ditaba tša mmušo. Mebušo e nyaka go kgodiša batho gore ba thekge melao ya yona le bahlankedi ba yona. Le gona ka ge mekero ya ditaba e nyaka go hwetša ditaba tša mmušo, ka dinako tše dingwe boraditaba le bao e lego methopo ya ditaba tša mmušo ba a dirišana.
PAPATŠO. Dinageng tše dintši, mekero ya ditaba e swanetše go dira tšhelete e le gore e dule e le kgwebong, gomme bontši bja tšhelete yeo e e dira ka papatšo. Kua United States, dimakasine di boelwa ka tekanyo ya magareng ga 50 le 60 lekgolong ka tša papatšo, dikuranta di hwetša 80 lekgolong, gomme kgwebo ya dithelebišene le diradio e hwetša tekanyo ya 100 lekgolong. Ke mo go kwagalago gore babapatši ga ba nyake go thekga mananeo ao a senyago leina la ditšweletšwa tša bona goba tsela ya bona ya go dira dilo. Ge e ba ba sa rate seo mokero o itšego wa ditaba o se tšweletšago, ba ka bapatša go o mongwe. Ka ge bangwadi ba ditaba ba tseba se, ba ka thibela ditaba tšeo di senyago bathekgi ba bona leina.
GO SE BOTEGE. Ga se babegi ka moka ba ditaba bao ba botegago. Boraditaba ba bangwe ba itlhamela ditaba. Ka mohlala, nywageng e sego kae e fetilego, mmegi wa ditaba kua Japane o be a nyaka go ngwala mabapi le kamoo baphonkgedi ba bego ba senya maswika a bohlokwa a ka lewatleng (di-coral) kua Okinawa. Ka morago ga gore a se hwetše maswika a bohlokwa a ka lewatleng ao a sentšwego, o ile a senya a mangwe a ona ka boyena ke moka a a tšea diswantšho. Le gona diswantšho di ka dirišwa gampe bakeng sa go fora batho. Thekinolotši ya go fetoša diswantšho e dirišwa kudu, gomme ga go bonolo go lemoga diswantšho tše dingwe tšeo di fetošitšwego.
GO HLALOSA DITABA KA TSELA E ITŠEGO. Gaešita le ge ditaba e le tša therešo, tsela yeo di hlaloswago ka yona e ithekgile ka pono ya raditaba. Ke dintlha dife tšeo di swanetšego go akaretšwa tabeng, gomme ke dife tšeo di sa swanelago go akaretšwa? Ka mohlala, sehlopha sa kgwele ya maoto se ka ba se lahlegetšwe ke papadi ka dino tše pedi. Yeo ke ntlha. Eupša lebaka la gore sehlopha se lahlegelwe ke papadi ke taba yeo raditaba a ka e hlalosago ka ditsela tše dintši.
GO TLOGELA DINTLHA. Ge go rulaganywa dintlha tša go hlama taba yeo e ipiletšago, gantši boraditaba ba tlogela dintlha tšeo di ka bakago ditaba tše di raraganego goba tšeo di sa rarollwago. Se se dira gore dintlha tše dingwe di feteletšwe gomme tše dingwe di fokotšwe. Ka ge ka dinako tše dingwe bagaši ba ditaba tša thelebišeneng le babegi ba ditaba ba ka nyaka go anega taba yeo e raraganego ka nako e lekanago motsotso goba go feta moo, dintlha tše bohlokwa di ka tlogelwa.
PHADIŠANO. Nywagasomeng ya morago bjale, ya ge diteišene tša thelebišene di atile, tekanyo ya nako yeo babogedi ba e fetšago ba bogetše seteišene se tee feela e theogile kudu. Bakeng sa go dula di kgahla babogedi, diteišene tša ditaba di ile tša gapeletšega gore di bontšhe selo se itšego sa moswananoši goba seo se thabišago babogedi. Puku ya Media Bias ge e hlalosa ka boemo bjo, e re: “Ditaba tša [thelebišene] di fetogile lenaneo la go bontšha diswantšho, leo diswantšho tša lona di kgethetšwego go tšhoša goba go kgahla batho, gotee le ditaba tše di fokoditšwego bakeng sa go sepedišana le tekanyo ya nako [yeo e yago e fokotšega] yeo babogedi ba kgonago go tsepamiša kgopolo ka yona.”
DIPHOŠO. Ka ge e le batho, boraditaba ba dira diphošo ba sa ikemišetša. Lentšu leo le sa ngwalwago gabotse, fegelwana yeo e dutšego mo go sa swanelago le phošo ya popopolelo—tše ka moka di ka fetoša seo se bolelwago ke lefoko. Dintlha di ka ba di se tša hlahlobja gabotse. Raditaba yoo a fagahletšego go fetša mošomo ka nako, a ka fo šaetša dipalo, ka go ngwala 10 000 go e na le gore a ngwale 100 000.
DIKAKANYETŠO TŠE DI FOŠAGETŠEGO. Go bega ditaba tše di nepagetšego ga go bonolo go etša ge ba bangwe ba ka nagana. Seo se ka bonagalago e le therešo lehono, se ka tsoga se fošagetše ka moswana. Ka mohlala, go be go dumelwa gore lefase le bogareng bja tshepedišo ya rena ya setšatši (solar system). Ga bjale re a tseba gore lefase le dikologa letšatši.
Go Nyakega ga go ba le Tekatekano
Le ge e le gabohlale go se dumele dilo ka moka tšeo di bolelwago ditabeng, se ga se bolele gore ga go na ditaba tšeo re ka di botago. Tharollo e ka ba go ba šedi, mola re dula re na le monagano o bulegilego.
Beibele e re: “A tsebe yona ga e lekole mantšu go etša ge magalagapa a ekwa tatso ya dijo?” (Jobo 12:11) Ka gona, ditšhišinyo tšeo di ka re thušago go lekola mantšu ao re a kwago le ao re a balago ke tše:
MOTHEKGI: Na pego ya ditaba e tšwa mothong yo a botegago le yo a nago le matla goba mokgatlong o bjalo? Na lenaneo goba kgatišo e na le botumo bja go ba e tšeelago ditaba godimo goba yeo e di feteletšago? Ke mang yo a thekgago mothopo wa ditaba ka tša ditšhelete?
METHOPO: Na go na le bohlatse bja gore go dirilwe nyakišišo e tseneletšego? Na taba yeo e theilwe mothopong o tee feela? Na methopo yeo e ka botwa, ga e kgetholle e bile e na le morero? Na e na le tekatekano, goba na e kgethetšwe gore e fetiše kgopolo e tee feela?
MORERO: Ipotšiše gore: ‘Na morero wa selo se itšego ditabeng e fo ba go nea tsebišo goba go thabiša batho? Na se leka go rekiša goba go thekga selo se itšego?’
SEGALO: Ge e ba segalo sa taba e itšego se kwagatša bogale, lehloyo goba go swaya diphošo kudu, seo se bontšha gore go tla latela tlhaselo e sego ngangišano yeo go yona go bontšhanwago mabaka.
GO DUMELELANA: Na dintlha tšeo di dumelelana le seo se lego dihlogong goba dipegong tše dingwe? Ge e ba ditaba di ganetšana, gona eba šedi!
GO BA NAKONG: Na tsebišo yeo ke ya moragorago gore e ka amogelwa? Selo seo go bego go naganwa gore se nepagetše nywageng e 20 e fetilego se ka no ba se sa nepagala lehono. Ka lehlakoreng le lengwe, ge e ba taba yeo e sa tšwa go tšwelela, e ka no se be le tsebišo e feletšego le e akaretšago ditaba ka moka.
Ka gona, na o ka bota mekero ya ditaba? Keletšo e kwagalago e hwetšwa bohlaleng bja Solomone, yo a ngwadilego gore: “Mang le mang yo a se nago temogo o dumela mantšu ka moka, eupša yo bohlale o šetša dikgato tša gagwe.”—Diema 14:15.


text:
Na Dihlatse tša Jehofa di Phema Batho Bao e Kilego ya ba Ditho Tša Tšona?
Ga re pheme batho bao ba kilego ba kolobetšwa ya ba Dihlatse tša Jehofa eupša gona bjale ba kgaoditše go ruta ba bangwe ka Beibele, mohlomongwe ba tlogetše le go kopanela le badumedigotee le bona. Ge e le gabotse, re ya go bona gomme ra leka go tsošološa go rata ga bona dilo tša moya.
Ga re kitimele go kgaola motho yo a dirilego sebe se segolo. Lega go le bjalo, ge e ba motho yo e lego Hlatse e kolobeditšwego a tlwaela go roba melao ya Beibele ya boitshwaro gomme a sa itshole, o tla phengwa goba a kgaolwa.
Beibele e bolela ka mo go kwagalago gore: “Tlošang yo kgopo gare ga lena.”—1 Bakorinthe 5:13.
Lega go le bjalo, go thwe’ng ka monna yo a kgaotšwego eupša mosadi wa gagwe le bana bona e sa dutše e le Dihlatse tša Jehofa? Tswalano ya bodumedi yeo a bego a na le yona le lapa la gagwe e a fetoga, eupša taba ya gore ke lapa la gagwe ga e fetoge. Lenyalo la gagwe, go bontšhana lerato ka lapeng le ditirišano tša bona ga di fetoge.
Batho bao ba kgaotšwego ba sa dutše ba ka tla dibokeng tša rena. Le gona ge ba rata, ba ka newa keletšo ya Mangwalo ke bagolo ba phuthego. Morero wa bagolo ke go thuša motho yo a kgaotšwego gore a boele e be yo mongwe wa Dihlatse tša Jehofa. Batho bao ba kgaotšwego bao ba lahlago mekgwa e mebe gomme ba bontšha go tšwa pelong gore ba nyaka go phela ka melao ya Beibele, dikgoro di dula di ba bulegetše gore ba ka boela ba ba ditho tša phuthego.


text:
Ke ka Baka La’ng Dihlatse tša Jehofa di sa Tšee Lehlakore Dipolotiking?
Dihlatse tša Jehofa ga di tšee lehlakore dipolotiking ka baka la mabaka a bodumedi, gomme ditumelo tša tšona di theilwe go seo Beibele e se rutago. Ga re tutueletše batho gore ba kgethe mekgatlo e itšego ya dipolotiki, go kgetha bonkgetheng, go nyaka maemong a phagamego mmušong, goba go gata mogato le ge e le ofe wa go fetoša mebušo. Re dumela gore Beibele e nea mabaka a kwagalago a gore re gate mogato wo.
Re latela mohlala wa Jesu, yo a ilego a gana go amogela maemo a bopolitiki. (Johane 6:15) O rutile barutiwa ba gagwe go se ‘be karolo ya lefase’ gomme a ba botša ka mo go kwagalago gore ga se ba swanela go tšea lehlakore ditabeng tša dipolotiki.—Johane 17:14, 16; 18:36; Mareka 12:13-17.
Re botegela Mmušo wa Modimo, woo Jesu a ilego a bolela ka wona ge a re: “Ditaba tše tše dibotse tša Mmušo di tla bolelwa lefaseng ka moka.” (Mateo 24:14) Ka ge re le baemedi ba Mmušo wa Modimo, bao ba neilwego thomo ya go tsebatša go tla ga wona, re dula re sa tšee lehlakore ditabeng tša dipolotiki tša dinaga ka moka go akaretša le moo re dulago gona.—2 Bakorinthe 5:20; Baefeso 6:20.
Ka go dula re sa tšee lehlakore dipolotiking, re kgona go bolela le batho ka moka ba mekgatlo e fapafapanego ya dipolotiki ka bolokologi ka ditaba tše dibotse tša Mmušo wa Modimo. Re leka go bontšha ka mantšu le ditiro tša rena gore re ithekga ka Mmušo wa Modimo le gore ke wona woo o tlago go rarolla mathata a lefase.—Psalme 56:11.
Ka ge re phema dikarogano tša dipolotiki, re boteeng bja borwarre bja lefase ka bophara. (Bakolose 3:14; 1 Petro 2:17) Ka mo go fapanego, madumedi ao a šunyašunyago nko ditabeng tša bopolotiki a dira gore ditho tša wona di arogane.—1 Bakorinthe 1:10.
Re hlompha mebušo. Le ge re sa tšee lehlakore ditabeng tša dipolotiki, re hlompha bolaodi bja mebušo yeo e re bušago. Se se dumelelana le taelo ya Beibele e rego: “Anke batho bohle ba ikokobeletše balaodi ba bagolo.” (Baroma 13:1) Re latela melao, re lefa metšhelo e bile re dirišana le maiteko a mmušo a go hlokomela dinyakwa tša badudi ba wona. Go e na le gore re tšee karolo boitekong le ge e le bofe bja go menola mmušo, re latela keletšo ya Beibele ya go rapelela “dikgoši le bohle bao ba lego maemong a godimo,” kudukudu ge ba dira diphetho tšeo di ka kgomago tokologo ya bodumedi.—1 Timotheo 2:1, 2.
Le gona re hlompha ditokelo tša batho ba bangwe tša go itirela diphetho ditabeng tša dipolotiki. Ka mohlala, ga re šitiše dikgetho goba go tsenatsena ditabeng tša bao ba tšeago karolo dikgethong.
Na taba ya go se tšee lehlakore ke yeo re ithometšego yona mehleng yeno? Le gatee. Baapostola le Bakriste ba bangwe ba lekgolo la pele la ngwaga le bona ba ile ba gata mogato o swanago ka mebušo. Puku ya Beyond Good Intentions e re: “Gaešita le ge ba be ba dumela gore ba swanetše go hlompha balaodi ba mebušo, Bakriste ba pele ba be ba sa dumele gore ba swanetše go tšea karolo ditabeng tša dipolitiki.” Ka mo go swanago, ge puku ya On the Road to Civilization e bolela ka Bakriste ba lekgolong la pele la ngwaga, e re: “Ba be ba sa nyake go ba maemong a dipolitiki.”
Na go se tšee ga rena lehlakore dipolotiking go bea tšhireletšego ya setšhaba kotsing? Aowa. Re badudi ba naga ba ratago khutšo bao balaodi ba mebušo ba sa swanelago go ba tšhaba. Ela hloko pego ya 2001 yeo e dirilwego ke National Academy of Sciences ya Ukraine. Ge e bolela ka go se tšee ga rena lehlakore ditabeng tša dipolotiki, pego ye e itše: “Lehono ba bangwe ba ka no se rate boemo bjo bja Dihlatse tša Jehofa; e be e le lebaka la motheo la gore di latofatšwe ke mebušo ya nako e fetilego ya bonkgwete ya bo-Nazi le ya Bokomanisi.” Lega go le bjalo, le ge di be di gatelelwa ke mmušo wa Soviet, Dihlatse “ka mehla e be e le badudi bao ba latelago molao. Ka potego le ka boikgafo di šomile dipolaseng le difeketoring e bile le ka mohla ga se tša bea tšhireletšego ya pušo ya Bokomanisi kotsing.” Pego ye ge e phetha e bontšha gore, le lehono ditumelo le mekgwa ya Dihlatse tša Jehofa ga di “fokodiše tšhireletšo le potego ya mmušo le ge e le ofe.”


text:
Na Dihlatse tša Jehofa di Fetošitše Beibele Gore e Dumelelane le Ditumelo tša Tšona?
Aowa, ga se ra dira bjalo. Go e na le moo, ge re be re hwetša gore ditumelo tša rena di be di sa dumelelane ka mo go feletšego le Beibele, re ile ra di fetoša.
Re thomile go hlahloba Beibele nako e telele le pele ga ge re ka thoma go tšweletša Phetolelo ya Lefase le Lefsa ya Mangwalo a Makgethwa ka 1950. Re dirišitše phetolelo le ge e le efe yeo e bego e hwetšagala gomme ra dira gore ditumelo tša rena di sepedišane le Beibele. Ela hloko mehlala e sego kae ya ditumelo tša kgale tša Dihlatse tša Jehofa gomme o itirele phetho ya ge e ba ditumelo tšeo di dumelelana le seo ge e le gabotse Beibele e se rutago.
Seo re se dumelago: Modimo ga se Boraro Botee. Tokollo ya July 1882 ya Zion’s Watch Tower e itše: “Babadi ba rena ba a tseba gore le ge re dumela go Jehofa, Jesu le Moya o mokgethwa, re gana ka mo go feletšego dithuto tše e sego tša mangwalo tše bjalo ka thuto ya gore go na le Medimo e meraro mothong o tee goba Modimo o tee bathong ba bararo go etša ge batho ba bangwe ba re’alo.”
Seo Beibele e se bolelago: “Jehofa, Modimo wa rena ke Jehofa a nnoši.” (Doiteronomio 6:4, Phetolelo ya Kgale) “Wa rena Modimo ké o tee fêla, Yêna Tata wešo, Yêna thlaxô ya tšohle le boyô bya rena bohle. Le Mong wa rena ké o tee, Yêna Jesu Kriste Motšweletša-tšohle le rena.” (1 Bakorinthe 8:6, Beibele ya Sepedi) Jesu ka boyena o boletše gore: “Tate ke e mogolo go nna.”—Johane 14:28, Phetolelo ya Kgale.
Seo re se dumelago: Batho ba ka se hlokofatšwe ka mo go sa felego mollong wa dihele. Ge tokollo ya June 1882 ya Zion’s Watch Tower e tsopola Baroma 6:23 go King James Version, sehlogong seo se rego, “Moputso wa Sebe ke Lehu,” e itše: “Mantšu a a kwagala. Ruri go a makatša gore batho ba bantši bao ba ipolelago gore ba dumela gore Beibele ke Lentšu la Modimo ba sa dutše ba ganetšana le mantšu a a kwagalago, le gona ba dumela gore moputso wa sebe ke go hlokofatšwa ka mo go sa felego gomme ba re le Beibele e ruta sona seo.”
Seo Beibele e se bolelago: “Moya o senyago wona o tlo hwa.” (Hesekiele 18:4, 20, Phetolelo ya Kgale) Kotlo ya mafelelo ya bao ba ganetšago Modimo ga se go tlaišwa ka mo go sa felego, eupša ke “thsenyêxô ye e sa felexo.”—2 Bathesalonika 1:9, Beibele ya Sepedi.
Seo re se dumelago: Mmušo wa Modimo ke pušo ya kgonthe, ga o ka pelong ya motho. Ge e bolela ka Mmušo wa Modimo, tokollo ya December 1881 ya Zion’s Watch Tower, e itše: “Ruri go hlongwa ga mmušo wo go tla akaretša go fedišwa ga mebušo ka moka ya lefase.”
Seo Beibele e se bolelago: “Mehleng ya dikxoši tšeo, ké mo Modimo a tl’o xo tsoša mmušô wo o ka se kexo wa šwalalanywa neng le neng, wo o ka se kexo wa selêla xo sethšaba se sengwê. O tlo phšatla mebušô e mengwê ka moka wa e fediša; xe e le wôna, o tlo êma xo ya xo ile.”—Daniele 2:44, Beibele ya Sepedi.
Na Dihlatse tša Jehofa di ithekgile ka Phetolelo ya Lefase le Lefsa gore di thekge ditumelo tša tšona?
Aowa, ka gobane re tšwela pele re diriša diphetolelo tše dintši tša Beibele modirong wa rena wa go nea bohlatse. Ge e le gabotse, le ge re nea batho dikopi tša Phetolelo ya Lefase le Lefsa lenaneong la rena la mahala la go ruta batho Beibele, ga re na bothata go ithuta le bao ba ratago go diriša diphetolelo tše dingwe tša Beibele.


text:
Na re Swanetše go Rapela Diswantšho?
Karabo ya Beibele
Aowa, ga se ra swanela go rapela diswantšho. Ge New Catholic Encyclopedia e hlalosa melao yeo Modimo a e neilego setšhaba sa Isiraele, e re: “Go tšwa go dipego tše di fapafapanego tša Beibele, go molaleng gore borapedi bja therešo bja Modimo ga bo diriše diswantšho.” Ela hloko ditemana tše tša Beibele:
“O se ke wa itirela seswantšho se se betlilwego goba sebopego sa selo seo se swanago le selo le ge e le sefe seo se lego godimo magodimong goba seo se lego tlase lefaseng goba seo se lego ka meetseng ka tlase ga lefase. O se ke wa di khunamela goba wa gokeletšwa go di hlankela, gobane nna Jehofa Modimo wa gago ke Modimo yo a nyakago boineelo bjo bo feletšego.” (Ekisodo 20:4, 5) Ka ge Modimo a nyaka “boineelo bjo bo feletšego,” ga a kgahlišwe ke ge re mo rapela ka diswantšho, medingwana, dihlwadieme goba maswao.
“Nka se abelane tumišo ya ka le diswantšho.” (Jesaya 42:8, Easy-to-Read Version) Modimo o hloile bao ba mo rapelago ka diswantšho. Ge ba bangwe ba Baisiraele ba be ba leka go mo rapela ka seswantšho sa namane, Modimo o ile a re ba dirile “sebe se se šišimišago.”—Ekisodo 32:7-9, Easy-to-Read Version.
“Ga se ra swanela go nagana gore Modimo o swana le gauta, silifera goba leswika, go swana le selo se se betlilwego ka bokgabo le go thalwa ke motho.” (Ditiro 17:29) Ka go se swane le borapedi bja boheitene, bjoo gantši bo dirišago diswantšho tšeo di “betlilwego ka bokgabo le go thalwa ke motho,” Bakriste ba swanetše go “sepela ka tumelo, e sego ka go bona,” go etša ge Beibele e bolela.—2 Bakorinthe 5:7.
“Itišeng go medingwana.” (1 Johane 5:21) Taelong yeo e neilwego setšhaba sa Isiraele le Bakriste, Beibele e pepentšha maaka a thuto ya gore Modimo o dumela re mo rapela ka diswantšho le maswao a bodumedi.


text:
JUNE 2, 2014 | RUSSIA
Molato wa Dihlatse tša Jehofa kua Taganrog, Russia o Tšwela Pele
Tsheko ya molato wa bosenyi wa Dihlatse tša Jehofa tše 16 e tšwetše pele ka May 2014 Kgorong ya Tsheko ya Taganrog. Ye ke tsheko e nnoši kua Russia moo badudi ba Russia ba Dihlatse tša Jehofa ba gapeletšwago go latola tumelo ya bona le go tšhošetšwa ka go pharwa ka molato wa bosenyi. Molatofatšwa yo mongwe o begile gore: “Ba nyaka ke be bjalo ka batho ka moka, ga ba nyake ke fapana le bona. Ga ba nyake ke eya go bolela ka Beibele. Ga ke tsebe gore ke eng seo se tlago go latela.”
Balaodi ba mmušo wa Russia ba dirišitše gampe Molao wa go Fediša Mediro ya Bao ba Fišegelago Bodumedi ka mo go Fošagetšego go Dihlatse tša Jehofa, molao wo o gateletšwe kudu go tloga ka 2009. Ramolao wa Dihlatse, Victor Zhenkov o boletše gore: “Ke sekasekile ditiragalo tša morago bjale tšeo di lego mabapi le go latofatšwa ga Dihlatse tša Jehofa gomme ke bone gore mekgatlo yeo e kgonthišetšago gore melao ya naga e a latelwa e tšwetše pele go lwa ka go se kgaotše le Dihlatse tša Jehofa.” Balaodi ba mmušo ba Taganrog ba bile ba tšere dikgato tše šoro kudu le go swara Dihlatse bjalo ka ge eka mediro ya tšona ya bodumedi e thibetšwe tikologong yeo, le ge Dihlatse tša Jehofa di ingwadišitše le Mmušo wa Russia ga e sa le go tloga ka 1992. Maikemišetšo a balaodi ba Taganrog a molaleng. Molatofatšwa yo mongwe o laodišitše phihlelo ya gagwe ka tsela ye: “Monyakišiši o hlalositše gabotse a le ofising ya gagwe gore: ‘Saena letlakala le gore o latola go ba Hlatse ya Jehofa, re tla tswalela molato ka moka kgahlanong le wena gomme ra go lokolla—wa ya mo o nyakago.’”
Go ithekgile ka phetho yeo kgoro e e dirago, Dihlatse tšeo tše 16 di ka lefišwa, tša laelwa go dira mediro e mengwe ka kgapeletšo, goba go ahlolelwa go ya kgolegong. Ge di ka bonwa molato, tokologo ya bodumedi nageng ka moka ya Russia e tla ba kotsing. Dihlatse tša Jehofa ka moka kua Russia di lemoga gore le tšona di ka ba kotsing ya go latofatšwa ka molato wa bosenyi ka go dira mediro ya tšona ya bodumedi ya khutšo. Alyona Borodina, ramolao yo mongwe yo a emelago balatofatšwa o lemogile gore: “Dihlatse di dula di lebeletšane le ditšhitišo go tšwa go balaodi ba mmušo. Dipuku le dipukwana tša tšona di lokeleditšwe lelokelelong la dilo ka moka tša mekgatlo ya go fišegela bodumedi ka mo go fošagetšego. Ge kgoro ya tsheko e bolela gore puku ke ya go fišegela bodumedi ka mo go fošagetšego, e a senywa go ya le kamoo kgoro e ahlotšego. Mongwadi yo mongwe o rile: ‘Ge e ba ba fiša dipuku, mafelelong ba tla fiša le batho.’ Tokologo ya bodumedi e kotsing e kgolo.”
Moahlodi o letetšwe go dira kahlolo ya mafelelo ka June 2014. Dihlatse tša Jehofa lefaseng ka bophara le batho ba bangwe ba bantši bao ba kgahlegelago tokologo ya bodumedi ba tshwenyegile ka seo se tlago go tšwelela mafelelong.


text:
Monyanya wa Tlhatlošetšo/Thotogelo
Leeto le lekgethwa: Maria Trost 13-14 August 11
Badumedi ba rategago
“Ke Modiredi wa Morena”
“Ke tla go Dira”
Ka boikokobetšo le dipelo tše hlomogilego re tlile mo Maria Trost go tšwa diparishing ka moka tša Diocese ya Witbank go tla go hlompha Mmago Jesu le go tumiša Morwa wa gagwe. Rena ka borena re tshepetše dithapelong tša Maria, Makatolika le batho ka moka ba Diocese ya rena, kudu-kudu bao ba babjago, bao hwago, bao ba sa šomego, bao ba hlakago le badiidi. Maria o hlatlošeditšwe legodimong ke morapeledi wa Afrika Borwa. Re a mo kgopela gore a re kgopelele go morwa wa gagwe go tšhollela moya wa gagwe wa toka le khutšo go batho ka moka ba naga ya bo rena kudu-kudu go baetapele ba sepolitiki.
Ebangeding ya Luka 1:38, Maria o amogetše go ba Mmago Emmanuele, Morena yo a phelago makgatheng a rena, ge a araba morongwa a re: “Bona, ke mohlanka wa Morena; a go ntiregele ka polelo ya gago”. Ka mantšwana a Maria o itlamme go direla Modimo ka pelo ya gagwe ka moka, ka monagano le ka moya wa gagwe ka moka; a enago humana, go kwišiša, go amogela le go dira thato ya Modimo.
Ge morongwa a se no tloga go yena, a etela lapa la Elizabeth, motswala wa gagwe, a mo direla dikgwedi tše tharo. Maria modiredi wa Modimo o ile a ba modiredi wa mosadi yo mongwe. Go Maria bodiredi e be e le se šupo sa lerato. O be a rata Modimo, seo sa dira gore a rata le batho. Ka baka leo a direla Modimo a direla Elizabeth le Josef le Jesu le meloko ya gagwe le baagišane. Moya wa bodiredi e be e le mokgwa wa bophelo lapeng la gagwe gomme bja abjwa ke Josef le Jesu. Monyanya wa hlatlošetšo o bega ge Maria a le bokgethweng bja Modimo ka baka la gore ge a be a phela mo lefaseng o ile a rata Modimo, le go mo direla go batho ba tikologo tša Nasareth le Betlehem le Egepeta le tša Nasareth gape. Ka morago a tloga Betlehem le basadi ba bangwe a latela Jesu le baapostola ba gagwe a ba hlokomela. Ka fase ga sefapano sa Morwa wa gagwe o ile a ba Mma le modiredi wa badumedi ka moka.
Maria o be a godišitšwe ka Testamente ya kgale kudu-kudu ka dipesalema le baprofeta. Mo dipalong tše tša bibele Modimo kgafetša–kgafetša o gopotša batho bao a ikgethetšego bona, Israel, gore motho yo mongwe le yo mongwe o bopetšwe go rata le go direla Modimo le go rata le go direla baagišane. Se se swanetšwe go dirwa kudu ke yo mongwe le yo mongwe yo a na lego maatla goba a bušago ka lapeng le setšhabeng le kerekeng le mmušong. Modimo o bitša batho ba Israel go badiredi ba gagwe. E sego ka o tee ka o tee, eupša ka malapa le dihlopha le setshaba ba bileditšwe go ba badiredi ba Modimo.
Bjale ka motho Jesu o godišitšwe ke Maria le Josef ka moya wo wa lerato le bodiredi. Ke ka fao go sa makatšego ge ka tšatši le lengwe a ka goeleditše a re: “Le tšeba gore marena a ditšhaba a a di buša; me babagolo ba dira go tšona ka bogoši. Go ke se ka bjalo go lena, eupša yo a ratago go ba mogolo mo go lena, a e be modiredi wa lena, me a ratago go ba wa pele mo go lena a e be mohlanka wa lena, bjalo ka Morwamotho e a se gago a tla a go direlwa, eupša go direla le go neela bophelo bja gagwe go ba topollo ya ba bantšhi (Matheus 20:25-28)”.
Go ba modiredi wa ba bangwe ga go bonolo e bile ga go a tuma. Bophelo bja modiredi ga se bja gagwe, le di tumo/dinyakwa le ditakatšo le maikemišetšo go ba mošomo ga se tša gagwe, eupša ke tša yeo a mo direlago.
Ge re rapela Tatawešo re re: “Thato ya gago a e dirwe mo lefaseng”. Thato yeo e swanetšego go dirwa ga se thato yaka goba thato ya motho, eupša ke thato ya Modimo. Maikemišetšo a bophelo bja rena ke go dira thato ya Modimo, go ba badiredi ba Modimo e se go ka go boifa le ka ditakatso tša rena goba go humana se sengwe seo se ka re holago, fela ka lerato.
Jesu ke mohlala go rena ka moka badumedi, kudu-kudu go rena ka moka bao re lego baetapele. Ka go latela mohlala wa Jesu, boetapele bja bokriste ke go ba modiredi, ke motho yo a ikemišeditšego go neela nako ya gagwe, talente tša gagwe, lethabo la gagwe le bophelo bja gagwe go batho ba bangwe.
Jesu o dirile ka tsela yeo: o tlile go direla le go neela bophelo bja gagwe, e sego go bagwera feela, eupša le go manaba a gagwe le go bona ba le ba go mmolaya. Ge re bala Matheus 23:11 Jesu o goeletša gore: “Yo mogolo mo go lena a e be mohlanka wa lena”. Go Markus 9:35 Jesu o re: “Ge motho a rata go ba wa pele, o tlo ba wa mafelelo go bohle le mohlanka wa bohle”. Ge re rata kudu re ba badiredi ba Modimo le rena seng ka kudu. Go Luka 9:48 re bala gore “Yo e lego e monyenyane mo go lena bohle, ke yena e mogolo”.
Re ka ipotšiša gore ka lapeng, setšhabeng, motseng, masepaleng, mošomong, sedikong le profenseng, sekolong, mmošong wa segae le boditšhaba, perishing, dioceseng le Kerekeng ke mang yo mogolo? Bibele e biletša bohle bao ba filwego maatla go ba badiredi ba Modimo le batho bao ba lego diatleng tša bona. Ba fiwa tlhotlo ya go rata Modimo le batho bao e le go maikarabelo a bona. E šita le bao ba lego kgahlanong le bona, le ba ba fago mathatha/opišago hlogo, le manaba a bona. Ba swanetše go rata le go direla le go hlokomela ka mokgwa o feteletšego bahlaki le bao ba se nago maatla setšhabeng, le bahlologadi, le ditšhwana, le ba hlokago mošomo, le bao ba babjago hlaologanyo le bao ba golofetšego mmele.
Baroma12:10 e tiišetša se: “Ge e le lerato la bana babo lena, le ratane ka pelo”. Baroma 12:14-17 e tšwelapele e re: “Šegofatšang ba ba le hlomarago le šegofatše, le o se ke la roga. Thabang le ba ba thabilego, le lle le ba ba llago. Le be le kgopolo e te mo gare ga lena, le se ke le nyaka tša bogolo, eupša le tlwaelane la babotlana. Le se ke la lefetša motho bobe ka bobe”.
Ge re dira thato ya rena re tla sepela ditseleng tša yo mobe bjalo ka ge Bagalata 5:19. Dienywa tša yo mobe ke tšilafalo, go itebelela, go kata, bootswa, lehloyo, mona, pefelo, dintwa, go konana, ditshele, maroga, bohori, botagwa, bomenetša, go se tshepege, boloi, bohlotlolo, go se be le maikarabelo, mmaka, letsogo le kobang, diretefatši, go nyenyefatšana, go nyatša batho ba bangwe le moo ba tšwago gona,go senya le go pshatla dilo tša ba bangwe le phahlo ya mmušo meago ya setshaba, dikolo/ditsela, go rekiša batho gore ebe makgoba, go hloka toka bohodu, go utswa le go bolaya, go hlakahlakanya le dintwa.
Ge re dira thato ya Modimo re sepela ka moya. Dienywa tša moya ke lerato, lethabo, thapelo, go se fele pelo, go abelana, botho le bonolo, boitshwaro, bodumedi, go tshepega, go thušana, go ba le maikarabelo, moputšo o lekanego, boineelo mesomong ya rena, boleta, go hlompha ba bangwe le go hlompha phahlo ya babangwe le ya mmušo, boikokobetšo, go swarela le go swarelana, go bolela nnete, poledišano, tšwelopele, toka le khutšo (BaGalata:5:20-22).
Re kgopela Maria, modiredi wa Morena, gore a re rapelele ka nako tšohle moo re lego gona re be badiredi ba Modimo le ba batho bohle bao re ba kgwathago maphelong a rena tšatši ka tšatši ka go šomiša mebele ya rena, dipelo tša rena menagano ya rena le tsohle tšeo re di humanago mo lefaseng go aga e sego go phušula, go se dire bobe, eupša re dire tše botse.
+ Giuseppe (Joe)Sandri MCCJ
Bishop of Witbank


text:
Go Aloga ga Klase ya bo-135 ya Sekolo sa Beibele sa Watchtower sa Gilead
Ka September 14, 2013, batho ba 10 500 ba be ba tlile go bona go aloga ga klase ya bo-135 ya Sekolo sa Beibele sa Watchtower sa Gilead lefelong la tša thuto la Dihlatse tša Jehofa kua Patterson, New York. Sekolo se se tlwaetša bahlanka bao ba nago le phihlelo ba Dihlatse tša Jehofa gore ba atlege kutšwanyana kabelong ya bona.
Guy Pierce, yo e lego setho sa Sehlopha se Bušago sa Dihlatse tša Jehofa o ile a ba modulasetulo wa lenaneo le, o ile a thea matseno a gagwe go Mateo 28:19, 20 e rego: ‘Ka gona, eyang le dire batho ba ditšhaba ka moka barutiwa, le ba rute go boloka dilo tšohle tšeo ke le laetšego tšona.’
Ngwanabo rena Pierce o bontšhitše gore mantšu ao Jesu a a boletšego a ile a tšwela pele a phethagala go fihla le mehleng ya rena. Ge re dutše re dira barutiwa, re ruta batho go dira sohle seo Jesu a se laetšego. Ke therešo gore se se akaretša taelo ya gagwe ya go dira boboledi bja “ditaba tše tše dibotse tša Mmušo.” (Mateo 24:14) Ka go re’alo, morutwana yo mongwe le yo mongwe yo mofsa o fetoga mmoledi le morutiši wa Mmušo. Modiro wo o ile wa ba le mafelelo afe? Ngwanabo rena Pierce o itše: “Palo ya badudi ba lefase e oketšegile, le batho ba Modimo ba oketšegile.”
“Ba Neetše go Feta Kamoo ba ka Kgonago ka Gona.” Thomas Cheiky, yo e lego setho sa Komiti ya Lekala la United States, o neile polelo yeo e theilwego go 2 Bakorinthe 8:1-4. Gaešita le ge diphuthego tša lekgolong la pele la nywaga tša Matsedonia di be di diila kudu, di ile tša kgopela go neela bakeng sa bana babo tšona ba kua Jerusalema bao ba bego ba hlaka. Barutwana ba Gilead le bona ba ile ba bontšha moya o swanago wa go fa ka seatla se se bulegilego le wa boikgafo.
Ka mo go swanago, re ka holofela gore Bakriste ba Matsedonia ba ile ba bontšha bohlale, ka go se neele ka mo go feteletšego moo ba bego ba ka palelwa ke go hlokomela malapa goba borapedi bja bona go Modimo. Ngwanabo rena Cheiky o ile a kgothaletša barutwana go ekiša Bakriste ba Matsedonia ka go dula ba na le moya wa go fa.
“Sekolo se Fedile.” Samuel Herd wa Sehlopha se Bušago o ile a gatelela lebaka leo barutwana ba swanetšego go gopola phihlelo ya bona ya Sekolo sa Gilead. Go swana le mmino o kgahlišago woo o kwagalago mesong gomme motho a dula a nagana ka ona, barutwana le bona ba ka matlafatšwa ke go dula ba gopola dilo tše bohlokwa tšeo ba ithutilego tšona Sekolong sa Gilead.
Ngwanabo rena Herd o ile a gopotša barutwana gore mogopolo wa Modimo o ka se lekanywe le selo. Modimo o neile naledi e nngwe le e nngwe ya tše dibilione tšeo di lego legohleng leina, e bile le ka mohla a ka se lebale le e tee ya tšona. (Psalme 147:4) A ka lebala bjang boiteko bjoo barutwana ba bo dirilego bja gore ba tlwaetšwe Sekolong sa Gilead! Ba ipoloketše “matlotlo legodimong,” e bile le ka mohla Jehofa a ka se ba lebale.—Mateo 6:20.
Ka ge Modimo a gopola mošomo wa barutwana bao le lerato leo ba le bontšhitšego bakeng sa gagwe, ba tla dula ba gopola diphihlelo tša bona tša Gilead. Ngwanabo rena Herd o itše: “Ge le dula le nagana ka dilo tše di kgahlišago tša sekolo se, le se ke la lebala go leboga Yoo a ilego a dira gore le thabe, e lego Jehofa. Dulang le gopola dilo tšeo. Ka mehla le tla holega ge e ba le tšwela pele le gopola seo le ithutilego sekolong se.”
“Homotšwang ke Matla a sa Hlalosegego a Jehofa.” Sam Roberson, yo e lego mohlahli wa Gilead, o kgothaleditše barutwana gore ba ithekge ka matla a Jehofa go e na le go ithekga ka a bona ge ba dutše ba lebeletšana le ditlhohlo. Baefeso 3:20 e re Modimo o “dira go feta kudu ka kua ga tšohle tšeo re di kgopelago goba re di naganago.” Matla a gagwe a feta kwešišo ya rena go fihla bokgoleng bja gore le polelwana e rego “kudu ka kua ga tšohle tšeo re di kgopelago” e palelwe ke go hlalosa tsela yeo a re thušago ka yona, ka ge temana yeo e re a ka kgona go dira “go feta” seo.
Jehofa o nea Mokriste yo mongwe le yo mongwe matla a sa hlalosegego. Jehofa o etša “mogale yo a šiišago” nakong ya mathata. (Jeremia 20:11) Ngwanabo rena Roberson o ile a gopotša barutwana gore Jehofa o tla ba thuša go fenya bothata le ge e le bofe bjoo ba lebeletšanago le bjona.
“Kgomarelang Seriti sa Lena Tirelong ya Mmušo.” William Samuelson, yo e lego mohlahli wa Gilead, o hlalositše gore barutwana ba ba Gilead ba hweditše seriti tirelong ya Mmušo ka ditsela tše pedi. Ba itlhatsetše ba swanelwa ke seriti ka seo ba se dirilego pele ba etla sekolong le nakong ya ge ba le sekolong, e bile ba tla tšwela pele ba hwetša kgodišo le tlhompho ka go emela mmušo o phagamego legohleng, e lego Mmušo wa Modimo.
Barutwana ba ka kgomarela bjang seriti sa bona? Ngwanabo rena Samuelson o ile a ba kgothaletša gore ba godiše Jehofa gomme ba hlomphe ba bangwe go etša ge Jesu a ile a nea bao ba bego ba na le yena seriti gaešita le ge a be a swanetše go ba phošolla goba go ba eletša. Se se tla ba le mafelelo afe? Go swana le moapostola Paulo, barutwana ba tla oketša seriti sa bona gomme ba tagafatša bodiredi bja bona go e na le gore ba phegelele go ikgodiša.—Baroma 11:13.
“Matla a Dipere a Melomong ya Tšona.” Michael Burnett, e lego mohlahli yo mongwe wa Gilead, o bontšhitše kamoo re ka dirago dilo ka go dumelelana le go phethagala ga Kutollo 9:19, ge re diriša seo re ithutago sona dibokeng tša Bokriste e le gore re bolele ka matla ge re nea bohlatse. Ke moka o ile a kgopela barutwana ba bangwe go laodiša goba go diragatša diphihlelo tšeo ba bilego le tšona bodireding nakong ya ge ba le sekolong. Ka mohlala, morutwana yo mongwe o tsošitše kgahlego go mošomi wa seteišeneng sa peterole ka go mmotšiša potšišo e rego: “Dinako tše di beilwego tša ditšhaba di thomile neng gomme tša fela neng?” (Luka 21:24) Ka moragonyana ge a mo etela, o ile a mo thuša go araba potšišo yeo a diriša Daniele kgaolo 4, gotee le lemetletšo la puku ya Ke Eng Seo Ge e le Gabotse Beibele e se Rutago?
“Dipelo tša Bona di Ile tša Matlafatšwa.” Adrian Fernandez, yo e lego setho sa Komiti ya Lekala la United States, o ile a boledišana le banyalani ba babedi ba dialoga. Ngwanabo rena Helge Schumi o boletše gore ka ge pego ya Beibele e bontšha gore ba bangwe ba bahlanka ba Modimo ka dinako tše dingwe ba ile ba ikgogomoša ka morago ga go hwetša ditokelo tše di kgethegilego, ka mehla thuto yeo e hwetšwago Gilead e akaretša keletšo ya kamoo motho a ka dulago a ikokobeditše ka gona. (2 Dikoronika 26:16) Ka mo go swanago, Ngwanabo rena Peter Canning o ile a gopola keletšo e bohlale ya polelo e neilwego Sekolong e bolelago ka go ithuta leleme la moo ba abetšwego gona, moo seboledi se itšego: “Le se ke la ikgogomoša. Ikemišetšeng go itira mašilo.” Banyalani ba ba ile ba leboga kamoo sekolo se se ba matlafaletšago mošomo woo o letšego ka pele, gomme dipelo tša bona di ile tša matlafatšwa.—Baheberu 13:9.
“Thabang Gobane Maina a Lena a Ngwadilwe Magodimong.” (Luka 10:20) Geoffrey Jackson wa sehlopha se Bušago o ile a nea polelo ya thwadi lenaneong le. Ka go se swane le bao ba ilego ba tla Sekolong sa Gilead nakong e fetilego, dialoga tše dintši lehono di ka se hwetše dikabelo tše difsa goba tša ba le diphihlelo tše di kgahlišago tša go dira boboledi ditšhemong tšeo go sa kago gwa bolelwa go tšona. Di swanetše go arabela bjang?
Barutiwa ba 70 bao Jesu a ilego a ba roma gore ba dire boboledi, ba ile ba re ge ba boa ba bega ditaba tše di thabišago tša gore ba lelekile batemona ka leina la Jesu. (Luka 10:1, 17) Jesu o ile a dumela gore dipoelo tšeo di be di tloga di kgahliša, eupša o itše: “Lega go le bjalo, le se ke la thabišwa ke gore le laola meoya e mebe, eupša thabang gobane maina a lena a ngwadilwe magodimong.” (Luka 10:20) Ke moka o ile a bontšha gore ba be ba ka se be le diphihlelo tše bjalo letšatši le lengwe le le lengwe. Ba be ba sa swanela go tshwenyega ka dipoelo tša bona, eupša ba tshwenyege ka potego ya bona go Jehofa le gore maina a bona a be a tla ‘ngwalwa magodimong.’
Ngwanabo rena Jackson o itše: “Seo Jesu a se rutilego barutiwa ba 70 se šoma le go rena.” Ga se ra swanela go dumelela dipoelo tša bodiredi bja rena gore e be motheo o nnoši wa lethabo la rena goba e be pontšho ya potego ya rena. Go e na le moo, re hwetša lethabo le go bontšha go botega ka go dula re na le tswalano e tiilego le Jehofa le go šoma ka mafolofolo tirelong ya gagwe.
Jesu le yena o ile a lebeletšana le maemo ao a ka bago a be a nola moko. Ka mohlala, ka morago ga gore a fepe batho ba dikete ka mohlolo, ba ile ba thoma go mo latela. (Johane 6:10-14, 22-24) Lega go le bjalo, go se go ye kae ba bantši ba ile ba kgopišwa ke thuto ya Jesu gomme bao ba fetogilego barutiwa ba ile ba tlogela go mo latela le semeetseng. (Johane 6:48-56, 60, 61, 66) Eupša baapostola ba botegago ba be ba ikemišeditše go dula ba na le Jesu. Ba beile mohlala o mobotse ka go se tshwenyege kudu ka dipoelo eupša ka potego le tswalano ya bona le Jehofa.—Johane 6:67-69.
Phetho. Barutwana ba ile ba newa di diploma tša bona, ka morago ga moo, yo mongwe wa dialoga o ile a bala lengwalo la tebogo leo le tšwago klaseng. Ngwanabo rena Pierce o ile a phetha lenaneo ka go bolela gore batho ba Modimo, go akaretša le dialoga tša Gilead, ga ba itire batho ba kgethegilego lefaseng. (Ditiro 4:13; 1 Bakorinthe 1:27-31) Lega go le bjalo, Jehofa o amogela boineelo bja rena gomme a re nea moya wa gagwe o mokgethwa. Ngwanabo rena Pierce o itše: “Gaešita le ge Jehofa a ka se kgahlišwe ke thuto ya rena, eupša o kgahlwa ke potego le boineelo bja rena go yena.”


text:
BAFSA BA A BOTŠIŠA
Ke Dire’ng ge Batho ba Bangwe ba Bolela ka Nna?
Lebaka leo le kwešago bohloko
Lesebo le lengwe le kotsi kudu—ka mohlala, o ka thomeletšwa e le feela gore o senywe leina. Eupša gaešita le ge lesebo leo le se kotsi, le ka kweša bohloko—kudukudu ge le dirwa ke motho yoo o bego o mo tšea e le mogwera!—Psalme 55:12-14.
“Ke ile ka hwetša gore mogwera wa ka o be a ntsheba, a re nna ga ke rate batho. Seo se ile sa nkweša bohloko! Ga ke kwešiše gore go re’ng a ka bolela selo sa mohuta wo.”—Ashley.
Therešo: Go sa šetšwe gore motho yo a go sebago ke mogwera goba go se bjalo, ga go thabiše go kwa gore batho ba bangwe ba go bolela gampe.
Lesebo—ga se ka mehla o ka kgonago go le thibela
Batho ba ka bolela ka wena ka mabaka a mmalwa, go akaretša ao a latelago:
Ka ge ba go rata. Ka tlhago batho ba rata go bolela ka ba bangwe. Ga go makatše ge re rata go bolela le ba bangwe (le go bolela ka bona). Ge e le gabotse, Beibele e re kgothaletša gore re ‘kgahlegele’ batho ba bangwe go fihla bokgoleng bjo itšego.—Bafilipi 2:4.
“Ga go selo sa go kgahliša seo o ka bolelago ka sona go feta go bolela ka batho ba bangwe!”—Bianca.
“Go bolela therešo, ke rata go tseba seo se diregago ka batho ba bangwe gomme ke bolele ka seo le ba bangwe. Ga ke tsebe gore go tlile bjang gore ke be ka tsela ye—ke fo kwa go kgahliša.”—Katie.
Ka ge ba lewa ke bodutu. Mehleng ya Beibele go be go na le batho bao ba bego ba “fetša nako ya bona ba sa dire selo ge e se go laodiša se sengwe goba go theetša selo se sengwe se sefsa.” (Ditiro 17:21) Go sa le bjalo le lehono!
“Ka dinako tše dingwe ge go sa direge selo sa go kgahliša, batho ba itlhamela dilo gore ba kgone go boledišana ka tšona.”—Joanna.
Ka ge ba inyatša. Beibele e na le mabaka a mabotse a go re lemoša ka bothata bja go ipapetša le ba bangwe. (Bagalatia 6:4) Ka maswabi, batho ba bangwe ba lwantšha go inyatša ka go seba ba bangwe.
“Gantši lesebo le lebe le go botša se sengwe ka batho bao ba le thomilego. Gantši le bolela gore ba jela motho yoo ba mo sebago mona. Ba phatlalatša mabarebare gore ba itire ba bakaone, go ikgodiša gore ba kaone go feta motho yoo.”—Phil.
Therešo: Go sa šetšwe gore o a rata goba ga o rate, batho ba tla bolela ka ba bangwe—go akaretša le wena.
Lesebo—ga se la swanela go go šulafaletša bophelo
Ge e le gabotse, o ka se kgone go thibela gore batho ba bolele ka wena, eupša o ka kgetha tsela yeo o tlago go arabela ka yona. Ge e ba o ekwa gore go tletše mabarebare ka wena, o na le dikgetho tše pedi.
KGETHO YA PELE: A hlokomologe. Gantši go kaone gore o hlokomologe mabarebare—kudukudu ge e ba e le a bošilo. Diriša keletšo ya Beibele e rego: “O se ke wa akgofela go kgopišega moyeng, gobane go kgopišega go agile sehubeng sa ditlaela.”—Mmoledi 7:9.
“Go ile gwa tlala mabarebare a gore ke ratana le mošemane yo mongwe—le mošemane wa gona ke be ke sa mo tsebe! Taba ya gona e ile ya mpolaiša disego.”—Elise.
“Go ba le botumo bjo bobotse go kgona go lwantšha go sebja. Le ge batho ba ka go bolela gampe, ge o na le botumo bjo bobotse, ga se batho ba bantši bao ba tlago go kgolwa seo. Seo o lego sona se tla go ntšha mathateng.”—Allison.
Keletšo: Ngwala (1) seo batho ba se boletšego ka wena le (2) kamoo se dirilego gore o ikwe ka gona. Gateetee ge o se na go ‘bolela o nnoši ka pelong ya gago,’ o ka hwetša go le bonolo gore o hlokomologe taba yeo.—Psalme 4:4.
KGETHO YA BOBEDI: Boledišana le motho yoo a a thomilego. Maemong a mangwe, o ka kwa mabarebare ao a go tshwenya moo o bonago go nyakega gore o boledišane le motho yo a a thomilego.
“Ge o ka ya go batho bao ba go sebilego, ba tla lemoga gore taba ke muši ga e lale. E bile go ka dira gore le kwane gomme le rarolle bothata.”—Elise.
Pele o ka ya go motho yo a go sebilego, ela hloko melao e latelago ya motheo ya Beibele gomme o ipotšiše le dipotšišo tše di latelago.
“Ge motho a fetola taba pele a ka ekwa, o bontšha bošilo.” (Diema 18:13) ‘Na ke tseba ditaba ka botlalo? Na ga se gwa direga gore motho yo a mpoditšego ka lesebo le ga se a kwešiša gabotse seo a se kwelego?’
‘Akgofela go kwa, o diege go bolela o be o diege go galefa.’ (Jakobo 1:19) ‘Na ruri ye ke nako e botse ya gore ke ye go motho yo a ntshebilego? Na ke kgodišegile gore ke rarolla taba ye ka tsela ya maleba? Goba na go ka se be kaone gore ke emenyana gore ke theoše maswafo?’
“Swarang ba bangwe ka tsela yeo le nyakago ba le swara ka yona.” (Mateo 7:12, NET Bible) ‘Ge nkabe e le nna ke sebilego motho yo, ke be ke tlo nyaka a ntshwara bjang? Ke be nka rata gore re boledišane re le boemong bofe? Ke be ke tla nyaka gore a bolele le nna bjang?’
Keletšo: Pele o boledišana le motho yo a go sebilego, ngwala seo o nyakago go se bolela. Ke moka o emenyana beke goba tše pedi, bala seo o se ngwadilego gomme o bone ge e ba o nyaka go dira diphetogo. Le gona, boledišana le motswadi wa gago goba mogwera ka seo o nyakago go se bolela gomme o kgopele maele.
Therešo: Go swana le dilo tše dingwe bophelong, ga se ka mehla o ka kgonago go laola lesebo. Eupša seo ga se bolele gore o swanetše go dumela lesebo le go šulafaletša bophelo!


text:
Ke ka Baka La’ng Modimo a Ile a Dumelela Bajuda go Bolawa ga Sehlogo?
Batho ba bantši bao ba botšišago potšišo ye ba ile ba hwelwa ke batho bao ba ba ratago, ka go re’alo ga ba nyake feela karabo eupša ba tsoma le khomotšo. Ba bangwe ba lebelela polao e sehlogo ya Bajuda e le bošoro bjo bogolo bja batho gomme ba thatafalelwa ke go dumela go Modimo.
Dikgopolo tše di tlwaelegilego tšeo di fošagetšego ka Modimo le polao e sehlogo ya Bajuda
Maaka: Ke phošo go botšiša Modimo gore ke ka baka la’ng a dumeletše gore Bajuda ba bolawe ga sehlogo.
Therešo: Batho bao ba nago le tumelo e kgolo ba ile ba botšiša Modimo lebaka leo a dumelelago bobe. Ka mohlala, moporofeta Habakuku o ile a botšiša Modimo gore: “Ke ka baka la’ng o dumelela bošoro, go hloka molao, bosenyi le bokgopo gore di tlale gohle?” (Habakuku 1:3, Contemporary English Version) Go e na le gore Modimo a omanye Habakuku, o ile a dira gore dipotšišo tšeo a di botšišitšego di ngwalwe ka Beibeleng e le gore ka moka ga rena re di bale.
Maaka: Modimo ga a na taba le go tlaišega ga batho.
Therešo: Modimo o hloile bokgopo le tlaišego yeo e bo bakago. (Diema 6:16-19) Mehleng ya Noa, ‘pelo ya Modimo e ile ya kwa bohloko’ ka baka la bošoro bjo bo bego bo atile lefaseng. (Genesi 6:5, 6) Ga go pelaelo gore Modimo o ile a kwešwa bohloko kudu le ke polao e sehlogo ya Bajuda.—Maleaki 3:6.
Maaka: Modimo o be a otla Bajuda ka polao yeo e sehlogo.
Therešo: Modimo o ile a dumelela gore Jerusalema e fedišwe ke Baroma lekgolong la pele la nywaga. (Mateo 23:37–24:2) Lega go le bjalo, ga e sa le go tloga ka nako yeo Modimo ga a sware morafo o itšego ka tsela e kgethegilego goba go o otla. Go ya ka Modimo, “ga go na phapano magareng ga Mojuda le Mogerika.”—Baroma 10:12.
Maaka: Ge e ba Modimo yo lerato le yo a nago le matla kudu a le gona, nkabe a ile a thibela polao e sehlogo ya Bajuda.
Therešo: Gaešita le ge Modimo a sa bake tlaišego, ka dinako tše dingwe o e dumelela gore e be gona ka lebakanyana.—Jakobo 1:13; 5:11.
Ke ka baka la’ng Modimo a dumeletše Bajuda go bolawa ga sehlogo?
Modimo o dumeletše polao e sehlogo ya Bajuda ka lebaka leo le swanago le leo a dumeletšego tlaišego ka moka ya batho, e lego: go rarolla dikgang tšeo di ilego tša rotošwa kgale. Beibele e bolela gabotse gore gona bjale Diabolo ke yena a bušago lefase, e sego Modimo. (Luka 4:1, 2, 6; Johane 12:31) Gaešita le ge linki e lego sehlogong se e hlalosa ka botlalo lebaka leo Modimo a dumeletšego tlaišego, dintlha tše di latelago tše pedi tša motheo tšeo di tšwago ka Beibeleng di ka thuša go hlalosa lebaka leo Modimo a dumeletšego polao e sehlogo ya Bajuda.
Ke mang a bakilego gore Bajuda ba bolawe ga sehlogo? Modimo o boditše batho ba pele e lego Adama le Efa seo a se letetšego go bona, eupša ga se a ka a ba gapeletša go kwa. Ba ile ba ikgethela seo se nepagetšego le seo se fošagetšego, le gona kgetho ya bona e fošagetšego—go fo swana le dikgetho tšeo di dirilwego ke batho go theoša le histori—e tlišeditše batho ditlamorago tše di šiišago. (Genesi 2:17; 3:6; Baroma 5:12) Go fo swana le ge puku ya Statement of Principles of Conservative Judaism e bolela gore: “Tlaišego e kgolo yeo re lebeletšanago le yona lefaseng e tlišwa ke go dirišwa gampe ga tokologo ya boikgethelo yeo re e neilwego.” Go e na le go re amoga tokologo ya rena ya boikgethelo, Modimo o re neile nako ya go leka go itirela dilo ka ntle le gore yena a tsene ditaba gare.
Modimo o tla tloša tshenyo ka moka yeo e bakilwego ke polao e sehlogo ya Bajuda. Modimo o holofetša go tsoša batho ba dimilione bao ba hwilego, go akaretša le bao ba hwilego nakong ya polao e sehlogo ya Bajuda. Le gona o tla tloša bohloko bjoo baphologi ba polao e sehlogo ya Bajuda ba bo kwago ka baka dilo tše sehlogo tšeo ba di gopolago ka yona. (Jesaya 65:17; Ditiro 24:15) Tsela yeo Modimo a re ratago ka yona ke kgonthišetšo ya gore o tla phethagatša dikholofetšo tše.—Johane 3:16.
Ba bantši bao ba ilego ba tlaišega le go phologa polao e sehlogo ya Bajuda ba ile ba kgona go dula ba na le tumelo le go hwetša morero bophelong ka go kwešiša lebaka leo Modimo a dumeletšego bokgopo le kamoo a rerilego go fediša ditlamorago tša bjona.